BETUL KE SEMBURIT NI??

Tamrin Tun Ghafar
Ahad – 31/01/2021
( 1 – 23 )
1. Memang saya gunakan tajuk yang KASAR bagi tulisan kali ini.
2. Bagi pembaca khususnya penyokong – penyokong yang terlalu TAKSUB dengan PENGKHIANAT yang pintar berlakun dan berpura – pura ini, mereka pasti menyerang saya dengan maki hamun dan kata – kata kesat.
3. Sebenarnya penghormatan saya bermula sewaktu beliau bertugas selaku Setiausaha Sulit Anwar Ibrahim SEHINGGALAH tertularnya PENGAKUAN Haziq Abdul Aziz di mana kepercayaan saya terhadap beliau terus hancur berkecai bagaikan cermin dihempas ke batu.
4. Tajuk diatas ‘ ‘BETUL KE SEBURIT NI ??’ dipilih bagi menunjukkan karektor atau sifat SEMULA JADI dan HIPOKRIT seorang yang bernama AZMIN ALI.
5. Anak kelahiran Singapura ini yang lahir pada 25hb Ogos 1964 telah diberi kepercayaan bertugas di pejabat Anwar selaku Setiausaha Sulit.
6. Ekoran kes rasuah dan liwat Anwar yang berakhir dengan beliau dipenjarakan, Azmin dan beberapa rakan lain bertindak menubuhkan Parti Keadilan Rakyat atau PKR.
7. Mulai 2008 sehingga kini pengundi – pengundi di Kawasan Parlimen Gombak dan Kawasan Dewan Undangan Negeri Bukit Antarabangsa telah memilih beliau sebagai wakil mereka.
8. Ekoran LANGKAH KAJANG, Azmin dengan sokongan Hadi dan PAS Selangor mula mengatur strategi dan akhirnya berjaya mengenepikan Anwar dan isterinya, Dr. Wan Azizah apabila beliau dilantik sebagai Menteri Besar Selangor yang baru bagi menggantikan Khalid Ibrahim ( Tan Sri ).
9. Setelah rakyat menolak UMNO/BN pada hari Rabu 9hb Mei 2018, Azmin sekali lagi berjaya MEYAKINKAN Tun Dr. Mahathir dengan melantik beliau sebagai Menteri Ekonomi bagi MENGATASI masalah ekonomi negara.
10. Bagaikan anak emas dan hulubalang yang bersenjatakan keris dan tombak, di mana sahaja Tun berada sama ada di dalam atau di luar negara , rakyat akan melihat beliau tetap berada disamping Tun – ia membuatkan ramai Ahli – Ahli Kabinet berpendirian dialah bakal PENGGANTI Tun.
11. Rupa – rupanya sejarah bagaimana Brutus MENIKAM Julius Ceaser di Kota Rom, Italy 2000 tahun dahulu kembali berulang di Tanahair kita sendiri.
12. Bagai membenarkan pepatah :
Gunting Dalam
Lipatan
Api Dalam
Sekam
Musuh Dalam
Selimut
DAN
Menggigit
Tangan
Yang Menyuap
Nasi Ke Mulut
demi NAFSU, beliau yang BERPAKAT dengan Muhyiddin dan Hamzah SANGGUP melakukan RAMPASAN KUASA tersebut.
13. Tidak terfikir bagaimana mereka yang pernah menyerang UMNO dan PAS kini boleh berpeluk – pelukan dengan musuh ketatnya semata – mata bagi merebut jawatan Perdana Menteri dan Menteri Kanan.
14. Rakyat masih tidak lupa hubungan seks luar tabii yang dilakukan oleh Azmin dan pasanganya, seorang lelaki , Haziq Abdul Aziz di Hotel Four Points di Sandakan, Sabah; jika tidak benar mengapa sehingga kini beliau TIDAK BERANI mengheret Haziq ke Mahkamah bagi MEMBERSIHKAN diri beliau dan keluarga serta pengikut-pengikutnya yang TERLALU PERCAYA dengan beliau.
15. Kini Azmin sedang berdrama dengan Muhyiddin seperti yang dilakukannya ketika bersama Tun – di mana ada Muhyiddin maka adalah Azmin; ini dilakukan bagi menunjukkan betapa intimnya beliau dengan Muhyiddin.
16. Beliau tahu barah yang dialami Muhyiddin walaupun mungkin pulih namun penyakit ini BOLEH berlaku lagi pada bila – bila masa dan apabila berulang, ia lebih membahayakan dan mungkin membawa maut, dan pada masa itu beliau PASTI berusaha untuk mengambil alih jawatan tertinggi yang diimpikan.
17. Rakyat sudah mula kenal siapa Azmin Ali SEBENARNYA :
i. Menipu Anwar dan parti yang diasaskannya, PKR dengan berbagai alasan.
ii. Menikam Tun Dr. Mahathir walaupun Tun dan isteri menganggap beliau sebagai anak angkat dan pernah menyelamatkannya dalam kes SEMBURIT.
iii. Menipu pengundi – pengundi Gombak dan Bukit Antarabangsa dengan MENGINGKARI janji MENENTANG RASUAH oleh UMNO / BN.
iv. Apakah dia masih menganggap rakyat boleh ditipu dan diperbodohkan apabila menuduh Kerajaan PH gagal menangani masalah ekonomi rakyat dan negara sedangkan ketika itu dialah yang mengurus ekonomi negara selaku Menteri Ekonomi selama 22 bulan sebelum Kerajaan Pintu Belakang atau Kerajaan Tebuk Atap menggambil alih kuasa – ini dengan jelas membawa erti Azmin yang hanya pandai berdrama, berpura – pura dan retorik, GAGAL.
v. Begitu juga tuduhan beliau terhadap Kerajaan PH berhubung isu COVID 19
– tonton sajalah klip video dan laporan Antabangsa yang terbaru berhubung kedudukan ekonomi dan COVID 19 negara kita dibandingkan dengan negara lain.
18. Bukan saja bergaduh dengan adik beradik tapi pernah juga ‘BERTINDAK’ kasar terhadap ibu kandungnya walau pun akhirnya beliau mengalah dengan ibu kandungnya itu, Cik Tom Yahya yang sudah pergi meninggalkan dunia ini ( Alfatehah ).
19. Apakah Azmin akan ‘MEMBELI’ pemimpin – pemimpin UMNO, PAS dan PKR Kawasan Gombak bagi MENGKEKALKAN Kerusi Gombak dan Bukit Antarabangsa?
20. Atau apakah beliau akan BERHIJRAH ke Batu Pahat atau Penggerang, Johor atau di mana tempat selamat pada PRU15 nanti?
21. Izinkan saya mengucap TAHNIAH kepada masyarakat Batu Pahat atau Penggerang atau di mana saja kerana SUDI MENERIMA dan MENYOKONG PENGKHIANAT yang juga terlibat dengan aktiviti SEMBURIT sebagai Wakil Rakyat mereka.
22. Terlalu banyak pembohongan dilakukan; seperti Muhyiddin, tanpa pembohongan beliau mungkin sukar naik ke atas.
23. INSAF DAN BERTAUBATLAH SEBELUM ALLAH SWT MENARIK NYAWA SAUDARA.
Wassalam
Terima Kasih.

4.2

13

votes
Article Rating
Kongsikan artikel ini


MAHATHIR, MANUSIA YANG TAK BOLEH DIBUAT KAWAN….

Rasanya tidak perlu ditulis lebih lanjut lagi tentang pelbagai pendedahan mengejutkan oleh bekas Peguam Negara, Tommy Thomas berkenaan Tun Mahathir Mohamad, dalam bukunya yang baru diterbitkan, Justice In The Wilderness.
Daripada tindakan meletak jawatan, menolak permintaan Agong agar tidak berbuat demikian, mencadangkan namanya sendiri semula sebagai Perdana Menteri interim, tidak setuju dengan cadangan Agong agar Dr. Wan Azizah Wan Ismail, Timbalan Perdana Menteri ketika itu dilantik sebagai Perdana Menteri sementara, berkomplot dengan UMNO dan Pas mahu membentuk kerajaan perpaduan, menyingkirkan Lim Guan Eng dan Tommy Thomas sendiri sebagai Peguam Negara dalam kerajaan perpaduan yang bakal dibentuknya kerana ingin memenuhi permintaan UMNO dan Pas serta sehinggalah kepada tujuan paling jahat dalam agendanya itu iaitu mengenepi dan memungkiri janji peralihan kuasa kepada Anwar Ibrahim, gambaran paling tepat ialah Tun Mahathir merupakan seorang manusia yang paling tidak mengenang budi dan buruk sekali akhlak kepimpinannya.
Tun Mahathir, sebaik berkuasa jelas telah lupa segala jasa dan budi baik orang lain terhadapnya, termasuk Anwar dan keluarganya, parti-parti dalam PH dan semua yang menyokong perubahan kerajaan sebelum itu.
Lebih dahsyat, dengan tidak setuju berkenaan keinginan Agong untuk melantik Dr. Wan Azizah sebagai Perdana Menteri sementara bagi memastikan PH kekal sebagai kerajaan, Tun Mahathir bukan saja lupa terhadap kesediaan PH menerimanya ke dalam gabungan itu, bahkan juga tidak menghargai langsung budi baik isteri Anwar itu yang pernah menolak untuk dilantik sebagai Perdana Menteri sebaik kejayaan menumbangkan BN pada 9 Mei 2018 lalu.
Ketika itu, Agong sebelum ini iaitu Sultan Kelantan telah menawarkan untuk melantik Dr. Wan Azizah sebagai Perdana Menteri lantaran baginda beranggapan parti yang sebenarnya menang ialah PKR, tetapi telah ditolak dengan baik oleh Ahli Parlimen Pandan itu kerana beliau berpegang kepada janji bahawa Tun Mahathir adalah calon Perdana Menteri bagi PH.
Kemudian baru-baru ini, tanpa rasa berdosa sedikit pun atas pengkhianatan yang dilakukannya, Tun Mahathir berkata, tidak mustahil suatu hari nanti negara kita akan mempunyai Perdana Menteri wanita yang pertama.
Cissss…bukankah jika beliau tidak membantah hasrat Agong untuk melantik Dr. Wan Azizah, Malaysia sudah pun mencatat sejarah sebagaimana yang disebutnya itu?
Lihatlah betapa dahsyatnya pura-pura seorang yang bernama Tun Mahathir ini.
Setelah hasratnya ingin kembali berkuasa itu tidak tercapai kerana dipintas oleh Muhyiddin Yassin, beliau kemudiannya terus meroyan menagih sokongan PH dan tidak henti-henti menyalahkan Anwar kerana enggan memberi peluang kepadanya menjadi Perdana Menteri hanya selama enam bulan lagi.
Bolehkah kita bayangkan apa jadi ketika ini jika ditakdirkan Anwar setuju dengan permintaan beliau itu?
Hanya satu yang nyata, dengan pelbagai perkara yang terdedah, sama ada ditulis secara terbuka atau melalui percakapan pelbagi pihak lain, tidak terkecual buku Tommy Thomas ini, keputusan Anwar menolak sebarang bentuk kerjasama dengan Tun Mahathir sebenarnya adalah tepat sekali.
Tun Mahathir adalah seorang yang tidak boleh dipercayai bila berjanji, tidak pernah mengenang budi serta jasa orang lain, bahkan secara lebih tepatnya adalah seorang yang tidak boleh dibuat kawan dalam berpolitik.
Politik Tun Mahathir ialah hanya dia saja yang betul dan mesti dia jadi Perdana Menteri, lepas dia, dia lagi dan sampai mati pun tetap mahukan kerusi Perdana Menteri menjadi miliknya.
Dengan kuasa yang dimiliknya, siapa saja yang menjadi kawannya pasti akan dikhianati dan dikencingnya demi memastikan kelangsungannya kepada kemaruk kuasa tidak tergugat.
Sejak dalam UMNO dulu, itulah juga cara permainannya dan dalam semua tindakannya melalukan cantasan politik yang dilakukannya, ada saja orang yang diperguna dan diperalatkannya bagi menampakkan dirinya dilihat suci bersih.
Dalam kes kejatuhan PH ini pun, semuanya juga berpunca daripada permainan yang diatur dan diorkestera olehnya, cuma segala yang dirancangnya tidak berjaya sebagaimana keinginannya.
Kini Tun Mahathir semakin meniti senja sebelum gelap malam datang menjelma menutup tirai kehidupannya, tetapi perlakuan, gerak geri dan nada cakapnya tidak sedikit pun menunjukkan ada penyesalan dan perubahan atas segala pengkhianatan dan tidak mengenang jasa kawan-kawan yang menjadi amalannya selama ini.
Mungkinkah panjang usia yang dikurniakan Tuhan kepadanya semata-mata untuk Yang Maha Esa memberi peluang kepada semua rakyat Malaysia untuk kian mengenalinya, mana tahu selepas ini ramai lagi yang tahu cerita-cerita di sebalik tabir pengkhianatannya akan turut menulis buku yang sama seperti Tommy Thomas juga?
(Shahbudindotcom 31/01/2021)

4.8

16

votes
Article Rating
Kongsikan artikel ini


“SAIDINA UMAR SUDAH BERPESAN, NEGARA BOLEH BINASA JIKA PEMIMPINNYA KHIANAT”

Perkara penting mendirikan sesebuah bangunan .. “foundation” nya mesti kukuh. Nescaya bangunan itu terdiri teguh.
Demikian mendirikan sesebuah kerajaan. Jika didirikan di atas asas khianat dan mengambil yg bukan hak kita maka tiadalah rahmah dan barokah.
Hasilnya kerajaan itu sentiasa dihimbau bimbang dan takut. Juga tidak ujud kestabilan politik. Kerajaan jadi lemah. Pentadbiran kucar kacir bila dilanda ujian.
Berilah apa jua justifikasi dan dalil terpilih bersandar agama kerajaan itu tidak akan dapat mengembalikan kekuatannya, apalagi kepercayaan rakyat.
Maka sambungan hayatnya .. gantung parlimen dan mohon darurat dgn alasan melawan covid19. Hari ini kita bersaksi kes covid terus meningkat !
Benarlah pesanan saidina umar alkhatab” negara yg makmur sekalipun boleh binasa jika pemimpinnya khianat”
SAIFUDDIN NASUTION ISMAIL
Setiausaha Agung PKR/Ahli Parlimen Kulim Bandar Baharu
31 Januari 2021.

4.5

12

votes
Article Rating
Kongsikan artikel ini


AWAS…MARAHNYA RAKYAT KEPADA MUHYIDDIN KINI LEBIH PARAH BERBANDING NAJIB DULU!!

Petunjuk paling mudah untuk mengetahui atau mengesan sama ada rakyat gembira atau tidak terhadap kerajaan ialah melalui reaksi di media sosial, selain mendengar apa yang anggota masyarakat luahkan dalam perbualan mereka sesama rakan, kenalan atau keluarga.
Melalui media sosial, pengesanan itu boleh diperolehi dengan dua cara iaitu daripada luahan perasaan di akaun masing-masing dan di ruangan komen akaun pemimpin kerajaan, terutamanya Perdana Menteri.
Dalam perbualan di lapangan, cara mengesannya juga terbahagi kepada dua iaitu perbualan secara langsung di tempat-tempat pertemuan biasa seperti kedai makan dan seumpamanya atau perbualan bertulis sesama rakan, keluarga, kawan-kawan sekolah dan jiran-jiran setaman dalam grup Whatsapp, Telegram dan sebagainya.
Dalam kedua-dua kaedah itu – media sosial dan lapangan – jika diperhati bukanlah suatu rahsia lagi bahawa perasaan tidak puas hati dan marahnya rakyat kepada kerajaan sedang memuncak dan di tahap paling tinggi pada waktu ini.
Bahkan, kalau diteliti juga, marahnya rakyat terhadap kerajaan dan Muhyiddin Yassin pada waktu ini lebih parah berbanding kemarahan mereka terhadap BN dan Najib Razak sebelum PRU 2018 lalu.
Dalam akaun media sosial Muhyiddin misalnya, kalau kita rajin meneliti komen-komen yang diluahkan, hampir 95 peratus daripadanya sekarang ini adalah berbentuk kecaman, luahan tak puas hati, marah dan tidak terkecuali maki hamun, tak kira apa sekali pun yang cuba dikongsi oleh Perdana Menteri.
Kadang-kadang posting mengenai makluman perutusan khas yang bakal disampaikan Perdana Menteri pun sarat dengan kebanjiran kata-kata kecaman dan makian.
Ia berbeza berbanding sebelum PRU14 lalu di mana komen-komennya banyak berbentuk sokongan dan pujian serta merangsang perubahan, tetapi kini semuanya telah hilang entah ke mana.
Sebaliknya, media sosial Najib pula sekarang ini yang lebih mendapat sambutan dan pujian atas setiap posting yang dimuatkan bekas Perdana Menteri itu.
Keadaan ini jelas menggambarkan rakyat benar-benar tidak puas hati dan marah terhadap Muhyiddin, bermula dengan pengkhianatannya, kelemahan kepimpinan, kekerapan dengan perutusan khas, tidak benar-benar mendengar suara rakyat, kegagalan menangani Covid19, darurat dan sehinggalah kepada sikapnya yang buat tak tahu terhadap kehilangan majoriti dimilikinya di mana beliau kini dianggap telah derhaka kepada Perlembagaan Negara sendiri.
Dalam keadaan kritikan, kecaman dan makian yang kian membesar itu, para penyokong Muhyiddin nampaknya langsung tidak mampu berbuat apa-apa mempertahankan boss mereka atau kerajaan PN yang sudah senget kedudukannya tika ini.
Setidak-tidaknya, ketika era Najib dulu, ramai juga tentera siber upahan yang sama ada aktif di akuan media sosial masing-masing mempertahankan beliau atau memuji-muji bekas Perdana Menteri itu di ruangan komen setiap kali posting baru dinaikkannya.
Bagaimanapun ketika itu, arus penolakan yang kuat itu akhirnya berjaya membuatkan Najib dan BN dapat ditumbangkan kerana penolakan melalui media sosial dan kemarahan rakyat di lapangan telah bersatu untuk menterjemahkan keinginan bersama mereka melalui peti-peti undi.
Secara mudahnya, semua itu didorong hakikat bahawa majoriti rakyat negara ini ada memiliki akaun media sosial masing-masing di mana ada yang aktif dan sebahagian yang lain hanya suka membaca tulisan di garis masa saja.
Untuk itu, menjana dan merangsang perubahan melalui media sosial tidak dinafikan adalah kaedah yang sangat berkesan sekali.
Sama seperti tulisan di garis masa atau di ruangan komen Muhyiddin yang ketika ini rata-rata berbentuk penolakan dan inginkan beliau segera berambus daripada kerusi Perdana Menteri, perbualan rakyat pelbagai golongan lapangan terbuka dan dalam grup Whatsapp misalnya juga, rata-ratanya terarah ke haluan yang sama.
Di mana saja, lebih mudah kita mendegar atau membaca luahan kemarahan atau tidak puas hati terhadap Muhyiddin berbanding yang menyokong atau memujinya.
Kecuali mereka yang beroleh jawatan, kedudukan atau projek, mencari suara yang memuji Muhyiddin sekarang ini tidak ubah seperti mencari sebutir pertama dalam seguni beras.
Lebih buruk, arus penolakan ternadap Muhyiddin itu turut sama telah merebak kepada hampir semua menteri dan pemimpin-pemimpin kerajaan, terutama mereka yang didapati kuat mengampu dan membodek Perdana Menteri sama ada dengan hujah akal atau dalil agama yang citarasanya diubah mengikut nikmat selera dunia.
Tambahan lagi perangai Muhyiddin yang kaku dan tidak memberi respon terhadap banyak isu di mana beliau asyik-asyik dengan perutusan khas saja, sementara isu-isu lain berkaitan diri dan keluarganya turut muncul satu persatu terbiar tanpa penjelasan, kemarahan rakyat terhadap beliau pada hakikatnya kian meningkat hari demi hari.
Seolah-olahnya, jika esok ada PRU, rakyat sudah tidak sabar lagi mahu mengalahkan Muhyiddin dan semua yang ada dalam kerajaan sekarang ini.
Bagi majoriti rakyat ketika ini, selain kerajaan PN lebih huru hara, tiada hala tuju dan slogan Melayu/Islam hanya laungan manis sebelum beroleh kuasa, Muhyiddin sendiri secara relatifnya lebih teruk berbanding Najib yang sudah dijatuhkan sebelum ini.
(Shahbudindotcom 01/02/2021)

4.3

13

votes
Article Rating
Kongsikan artikel ini


GELARAN PALING LAYAK BUAT MUHYIDDIN – TOKOH PERUTUSAN KHAS SEDUNIA

Sedar tak sedar, dalam tempoh belum pun sampai setahun berkuasa, rupa-rupanya Muhyiddin Yassin telah muncul sebanyak 38 kali menyampaikan perutusan khas melalui kaca televisyen.
Sebaliknya, belum pernah sekali pun beliau berani bersoal jawab secara terbuka dengan media, baik dalam atau luar negara, sebagaimana lazim dilakukan oleh semua Perdana Menteri sebelum ini.
Ghairahnya Muhyiddin mahu tampil menyampaikan perutusan khas secara sehala itu sehingga sempena Hari Wilayah Persekutuan semalam pun beliau juga yang muncul berbuat demikian.
Walhal sebelum ini, tidak pernah sama sekali mana-mana Perdana Menteri menyampaikan perutusan khas sempena sambutan Hari Wilayah Persekutuan diadakan.
Dalam hal ini, mujurlah hanya ada Hari Wilayah Persekutuan saja di negara kita, kalaulah ada Hari Johor, Hari Melala, Hari Kedah dan sebagainya, pastilah beliau juga akan mengambil kesempatan muncul dengan perutusan khas yang ucapannya makin memualkan rakyat itu.
Dengan pencapaian Muhyiddin yang amat cemerlang itu, beliau bukan saja mengatasi semua Perdana Menteri sebelum ini, bahkan sejak zaman Nabi Adam dan barangkali sehingga Hari Kiamat nanti pun mungkin tidak ada mana-mana Perdana Menteri atau ketua kerajaan di alam maya ini yang mampu mengatasinya dari segi kekerapan muncul melalui perutusan khas yang disiarkan secara langsung ke seluruh negara.
Dengan pencapaian yang tiada tolok bandingnya itu, Muhyiddin sebenarnya layak dianugerahkan gelaram Bapa Perutusan Khas Sedunia Kelas Dewata.
Bahkan jika Azmin Ali atau Annuar Musa sedia mengadakan majlis besar-besaran meraikan pencapaian Muhyiddin itu dan disiarkan pula secara langsung ke seluruh dunia, ia pasti bukan saja menaikkan nama negara di peringkat antarabangsa, malah juga mampu meningkatkan ekonomi serta melonjakkan kemasukan pelabur asing ke dalam negara.
Apakah kita sebagai rakyat marhaen yang hanya ada satu undi dalam tangan masing-masing tidak mahu tumpang bangga sama?
(Shahbudindotcom 01/02/2021)

4.5

15

votes
Article Rating
Kongsikan artikel ini


KALAU MACAM NI, CERAHLAH PELUANG ANNUAR MUSA JADI PRESIDEN UMNO…

Nama Annuar Musa yang memang sedia popular, sekali lagi jadi sebutan serta bualan ramai sempena sambutan Hari Wilayah Persekutuan semalam.
Jika sebelum ini namanya kerapkali muncul kerana kritikannya terhadap UMNO dan Ahmad Zahid Hamidi serta kecondongannya terhadap Bersatu, terutama setelah dipecat sebagai Setiausaha Agung BN, kali ini namanya menjadi bualan berikutan ramainya orang politik daripada UMNO diberikan gelaran Datuk sempena sambutan Hari Wilayah tahun ini.
Jumlah gelaran Datuk yang diberikan tahun ini bukan jauh lebih ramai berbanding era PH sebelum ini, malah lebih tinggi berbanding era BN, termasuk ketika Tengku Adnan Tengku Mansor yang agak lama memegang jawatan Menteri Wilayah Persekutuan.
Lebih daripada, berbeza dengan amalam semua negeri lain, termasuk di Wilayah Persekutuan sebelum ini di mana senarai penerima Datuk biasanya akan dikeluarkan melalui kenyataan media oleh kerajaan negeri saja, sebaliknya untuk pertama kali Annuar sendiri selaku Menteri Wilayah Persekutuan mengadakan sidang akhbar khas dan mengedarkan kepada media senarai penerima darjah kebesaran, pingat dan bintang pada tahun ini.
Apa tujuan Annuar berbuat demikian?
Meskipun semua orang tahu, nama-nama penerima segala gelaran Datuk itu adalah kuasa Menteri Wilayah Persekutuan, tetapi adakah dengan membuat sidang media khas itu menunjukkan Annuar mahu menunjukkan kepada semua orang bahawa beliaulah yang berkuasa dan menentukan pemberian bergelar di Wilayah Persekutuan ini?
Tapi, untuk apa beliau berbuat demikian, sambil penerima daripada kalangan pemegang jawatan dalam UMNO pula adalah tinggi sedangkan sejak PN membentuk kerajaan pada Mac 2020 lalu, negara tidak putus-putus dilanda PKP yang bersambung-sambung akibat Covid19?
Apakah dengan lebih banyak duduk di rumah saja pun mereka itu tak terbilang juga jasa dan sumbangannya kepada masyarakat?
Atau apakah pemberian gelaran kali ini bukan kerana mereka ada jasa atau sumbangan, tetapi disebabkan ada undi semata-mata?
Jika begitu, Annuar mahu bertanding jawatan apa sebenarnya?
Sebelum ini, pemimpin yang terkenal dengan banyak memberi gelaran Datuk kepada pemimpin UMNO ialah
Ali Rustam (sekarang merupakan Yang Dipertua Negeri Melaka) ketika beliau memegang jawatan Ketua Menteri di negeri tersebut.
Setiap tahun, berduyun-duyun pemimpin UMNO daripada seluruh negara menerima gelaran Datuk daripada beliau,
Disebabkan kemurahan hatinya Ali Rustam itu, ketika beliau menawarkan diri bertanding jawatan Timbalan Presiden UMNO berlawan dengan Muhyiddin pada 2009, dari segi gelombang sokongan yang diterimanya, beliau dijangka mudah memenangi pertandingan tersebut sejak awal lagi.
Namun demikian, di saat akhir beliau disekat daripada bertanding kerana didapati bersalah dalam amalam politik wang.
Ali Rustam bagaimanapun tidak dikenakan apa-apa tindakan lain seperti gantung jawatan, gantung keahlian atau jawatannya dalam UMNO dilucutkan, tetapi hanya dilarang meneruskan cabarannya kepada Muhyiddin.
Ketika itu, wujud tanggapan bahawa Ali Rustam sengaja disekat bertanding untuk memberi laluan mudah kepada Muhyiddin menjadi Timbalan Presiden UMNO untul digandingkan dengan Najib Razak.
Dua sebab dikaitkan mengapa tindakan itu dilakukan, pertama – untuk membalas budi Muhyiddin yang sebelum itu membuat gesaan di Singapura agar Tun Abdullah Badawi lebih awal melakukan peralihan kuasa kepada Najib dan kedua – untuk memudahkan pengisian jawatan Timbalan Perdana Menteri lantaran Ali Rustam pada waktu itu sedang menyandang jawatan Ketua Menteri Melaka.
Berikutan kejayaan mudah Muhyiddin mengisi jawatan Timbalan Presiden UMNO setelah menewaskan Muhammad Mohd Taib, beliau kemudiannya terus dilantik sebagai pemimpin nombor dua dalam kerajaan bergandingan dengan Najib selaku Perdana Menteri.
Andai Ali Rustam tidak disekat daripada bertanding pada 2009 itu, beliau dilihat lebih berpeluang besar untuk menang dan jika itu berlaku, Muhyiddin tidak mungkin berpeluang mengisi jawatan Timbalan Perdana Menteri.
Pokoknya, selain peribadi Ali Rustam sendiri yang peramah dan mudah didekati, tindakannya menDatukkan ramai pemimpin-pemimpin UMNO seluruh negara adalah antara sebab beliau menerima sokongan yang menyeluruh dan hampir menjadi pemimpin nombor dua dalam UMNO.
Hanya kerana beliau disekat dan kemudian kalah pula bertanding di Parlimen Bukit Katil pada PRU 2013 kepada Shamsul Iskandar Mohd Akin, nama Ali Rustam akhirnya terus merudum sehinggalah hanya pada Jun 2020 lalu berikutan perubahan kerajaan negeri Melaka yang menyusul setelah Muhyiddin menjadi Perdana Menteri, beliau dilantik sebagai Yang Dipertua Negeri Melaka menggantikan Tun Khalil Yaakob.
Dalam hal ini, apakah dengan memberi banyak gelaran Datuk di Wilayah Persekutuan tahun ini, walau tidak sampai setahun berkhidmat sebagai Menteri Wilayah Persekutuan, ini merupakan tanda yang semakin pasti Annuar akan menentang Zahid Hamidi sebagai Presiden UMNO dalam pemilihan parti yang dijangka tahun ini?
Apatah lagi, dalam kluster menteri daripada UMNO, berbanding Hishammuddin Hussein dan Khairy Jamaluddin yang turut disebut-sebut akan turut bertanding jawatan Presiden UMNO, hanya Annuar yang yang ada lebih keupayaan atas jawatannya dalam kerajaan untuk memberi pelbagai nikmat kepada pemimpin UMNO yang rata-ratanya memang dahagakan gelaran, penghormatan serta kekayaan melalui perjuangan agama, bangsa dan negara bersama UMNO.
(Shahbudindotcom 02/02/2021)

4.8

5

votes
Article Rating
Kongsikan artikel ini


MUHYIDDIN TERBUKTI SEMAKIN DITOLAK, TIDAK LAGI DIYAKINI

Dua tiga hari yang lalu telah muncul tiga dapatan daripada kajian berbeza yang secara jelas memberi gambaran bahawa PN bukan lagi sebuah kerajaan yang diyakini, semakin terhakis sokongan rakyat dan tidak membawa negara menuju kemajuan.
Emir Research yang mana penerajunya, Dr. Rais Hussin yang merupakan bekas pemimpin Bersatu, dalam kajian terbarunya mendapati, majoriti rakyat negara ini hidup dalam keadaan tidak yakin dengan daya maju ekonomi negara dan kemampuan kerajaan memimpin negara ke arah yang betul.
Dalam kajian yang dilakukan pada Disember 2020 terhadap 1,976 responden, lebih daripada 60 peratus menyatakan mereka tidak pasti dan tidak setuju Malaysia berada di landasan yang betul dalam kemampanan hala tuju ekonomi serta kemampuan PN mentadbir negara ini.
Melalui tinjauan bebas oleh portal berita The Malaysian Insight pula, didapati majoriti rakyat tidak berpuas hati dengan kerajaan PN sekarang.
Dalam 5000 yang menyertai undian, 93.9 peratus responden berkata, mereka tidak berpuas hati dengan PN atas pelbagai hujah, termasuk jatuhnya Malaysia dalam Indeks Persepsi Rasuah Dunia, barisan Kabinet yang terlampau ramai, keputusan mengadakan perintah darurat dan karenah dwistandard dalam penguatkuasaan SOP Covid19.
Sementara itu, Fitch Solutions yang merupakan cabang firma penyelidikan Fitch Group, menjangkakan prospek ekonomi Malaysia akan terus bertambah buruk pada tahun ini.
Firma itu menjangkakan pertumbuhan Keluaran Dalam Negara Kasar (KDNK) Malaysia bagi tahun ini akan menurun dari 11.5 peratus kepada 10 peratus dengan menyebut mengenai “penggunaan swasta yang disenyapkan”.
“Pekerjaan dan gaji cenderung sekali lagi berada di bawah tekanan yang kuat, kali ini dengan ruang lingkup sokongan fiskal yang lebih rendah, memandangkan kewangan kerajaan sudah tegang dan hampir dengan had hutang yang meningkat sebanyak 60 peratus dari KDNK,” kata firma penyelidikan itu lagi.
Laporan itu menambah, penurunan pertumbuhan KDNK akan memberi kesan negatif terhadap jumlah dana yang ada yang diperlukan untuk memperkuat sistem penjagaan kesihatan Malaysia.
Berdasarkan tiga dapatan daripada kajian berbeza ini, kesimpulan yang paling mudah difahami ialah PN dan Muhyiddin Yassin terbukti tiada kemampuan untuk terus menerajui negara ini.
Ketidakyakinan rakyat bukan saja bermula dengan pengkhianatan dalam pembentukan PN, malah dalam banyak kegagalan lain, khususnya menangani Covid19.
Bersekali dengan itu, di samping perlaksanaan darurat dan menggantung Parlimen yang dicadangkan Muhyiddin dilihat semata-mata untuk mengelakkan dirinya dijatuhkan, kesan paling ketara dihadapi rakyat akibat daripada pendekatan ala diktator itu ialah kesan ekonomi kepada kehidupan mereka.
Kedegilan untuk berundur dan menampakkan sikap kemaruk kuasa walau sudah menjadi minoriti secara langsung dan tidak langsung telah menyebabkan pelabur dalam dan luar semakin menjauhkan diri
Ketidakmampuan PN dengan jumlah kabinet yang besar, selain kelemahan Muhyiddin dalam mengurus dan melahirkan idea-idea bernas serta luar biasa untuk menangani isu ekonomi, akhirnya rakyatlah yang menjadi mangsanya.
Kenapa rakyat tidak yakin dengan daya maju ekonomi dan kemampuan kerajaan mengurus negara?
Kenapa 93.9 peratus respondon dalam satu kajian tidak berpuas hati dengan PN sebagai kerajaan?
Kenapa sebuah badan penyelidikan berwibawa seperti Fitch Solutions menjangkakan prospek ekonomi akan bertambah buruk lagi?
Semua persoalan diatas tidak lain berpunca hanya daripada satu sebab saja iaitu Muhyiddin.
Muhyiddin seoanjang 11 bulan lepas terbukti telah gagal teruk sebagai Perdana Menteri di mana hanya dalam tempoh yang singkat saja telah menyebabkan kepimpinannya semakin ditolak, tidak diyakini dan tidak diterima lagi oleh rakyat.
Untuk itu, tanpa kompromi, menolak atau membuang Muhyiddin saja satu-satunya jawapan jika ingin lahirnya sebuah kerajaan yang kembali diterima dan diyakini rakyat jelata.
Kecualilah jika rakyat Malaysia ini memang suka hidup sengsara, tiada pekerjaan, tiada perniagaan dan tiada wang dalam poket untuk meneruskan kehidupan, teruskanlah menyokong, memuji dan mengampu Muhyiddin sehingga ke hujung nyawanya.
(Shahbudindotcom 02/02/2021)

4.6

13

votes
Article Rating
Kongsikan artikel ini


RAKYAT SEDANG MARAH…..

Ramai antara kita sekarang ini sedang marah.
Kita dibelenggu rasa marah atas pelbagai perkara.
Kita marah kerana PKP bersambung-sambung tapi kes baru Covid19 tidak juga menurun.
Kita marah, meski sudah ada PKP, ditambah lagi dengan darurat, malangnya kes tetap bertambah juga.
Kita marah kerana ada PKP, tapi dilaksanakan dengan longgar dan ternampak sia-sia.
Kita marah dengan PKP kerana ada perniagaan boleh buka dan ada yang disuruh tutup.
Kita marah dengan PKP kerana sementara banyak masa kita duduk di rumah, tapi kedai mamak untuk minum kopi dan bersembang semuanya diarah menterbalikkan kerusi serta meja.
Kita marah kerana walau ada SOP PKP, masih ada menteri bebas potong pulut kuning, beriadah bertiga, sambut Thaipusam dan merentas negeri sesuka hati dia.
Kita marah dengan PKP kerana yang dijaga nampaknya hanya ekonomi taikun dan tauke besar, tetapi ekonomi rakyat marhaen terus dibiar terhimpit dan terseksa.
Kita marah kerana PKP bersambung-sambung, namun moratorium tidak pula mahu disambung.
Kita marah kerana sementara pekerja biasa hilang kerja dan dipotong gaji, tapi menteri dan duta duduk rumah tetap dapat gaji penuh.
Kita marah kerana PKP menyebabkan ekonomi suram dan ramai marhaen lebih derita.
Kita marah kerana sudahlah rakyat makin tiada wang, kadar kompaun langgar SOP mahu diperketatkan lagi.
Kita marah kerana vaksin lambat tiba, walhal Myanmar dan Bangladesh pun lebih dulu menerimanya.
Kita marah kerana menteri tak boleh beza antara perbuatan derhaka kepada Raja dengan merayu memohon ihsan serta pertimbangan baginda.
Kita marah kerana ada Perdana Menteri yang bisu dalam banyak isu, tetapi sangat suka bercakap sendirian di depan kamera melalui teks yang telah disediakan.
Kita marah kerana kerajaan dan Perdana Menteri buat tak tak peduli tentang keabsahan, walaupun seorang demi seorang sudah menarik sokongan.
Kita marah kerana dalam PKP dan darurat pun boleh diluluskan pembinaan dewan, sambil dapat kontrak meniaga berbilion-bilion.
Kita marah kerana sebab yang bermacam-macam, tapi apakah sebab paling besar selain adanya Muhyiddin Yassin sebagai Perdana Menteri yang menyebabkan kita jadi marah?
Jawabnya tidak ada – Muhyiddin adalah satu-satunya sebab kita jadi marah sekarang ini.
Tiada lagi Muhyiddin, kalau pun semua marah kita tidak hilang, rasa-rasanya banyak kemarahan dapat diketepikan.
Tanpa Muhyiddin – PKP dan SOP mungkin berbeza kaedah dan pendekatannya.
Tanpa Muhyiddin – mungkin darurat tiada lagi.
Tanpa Muhyiddin – menteri-menteri yang tak berguna dan duta duduk rumah saja mungkin tidak diperlukan lagi.
Tanpa Muhyiddin – dunia dan pelabur antarabangsa mungkin lebih memandang dengan senyum kepada negara kita.
Tanpa Muhyiddin – kita mungkin ada pengganti yang tidak lagi bisu, malah berani berdepan setiap hari dengan dengan media.
Tanpa Muhyiddin – soal keabsahan dan kerajaan minoriti pasti tak berbangkit lagi.
Tanpa Muhyiddin – rakyat mungkin lebih ramai yang gembira kehidupannya dan tidak akan marah-marah lagi.
Akhirnya, kenapa kita masih mahu simpan lagi orang yang menyebabkan kita hari-hari jadi marah ini?
(Shahbudindotcom 03/02/2021)

4.2

24

votes
Article Rating
Kongsikan artikel ini


SIASATAN POLIS TERHADAP ANWAR TIDAK PATUT BERLAKU

Siasatan polis terhadap Anwar Ibrahim kerana beliau mempersoalkan keabsahan darurat adalah tidak sepatutnya berlaku.
Anwar telah meminta semakan kehakiman untuk melihat adakah pihak eksekutif telah memberikan nasihat yang betul kepada Yang Di-Pertuan Agong, bukan menentang tindakan Yang Di-Pertuan Agong.
Maksudnya tuntutan semakan kehakiman ini dilakukan kepada terhadap eksekutif, bukannya institusi monarki.
Beberapa pemimpin yang lain turut melakukan semakan kehakiman terhadap keadaan darurat yang sedang berlaku.
Perkara ini bukanlah hal yang baharu, PAS juga pernah mempersoal Pengisytiharan Darurat 1977 di Kelantan.
Mahkamah harus dibenarkan untuk mendengar semua hujah berkaitan isu darurat tanpa campur tangan pihak lain.
Menggunakan pihak polis untuk menyiasat dan menekan wakil rakyat yang sedang berkhidmat dan Ketua Pembangkang menjalankan amanah semak dan imbangnya kepada pihak eksekutuf bertentangan dengan prinsip demokrasi.
Hal ini akan tetap berlaku walaupun dalam keadaan darurat.
Disebabkan hal ini, intimidasi terhadapnya tidak sepatutnya berlaku dan harus dikecam.
NIK NAZMI NIK AHMAD
KETUA SETIAUSAHA PENGELOLA KEADILAN
AHLI PARLIMEN SETIAWANGSA
3 Februari 2021.

3.6

9

votes
Article Rating
Kongsikan artikel ini


BUKAN LIMA, TAPI ENAM MP UMNO DISEKAT PERUNTUKAN, JADI BERAPA TINGGAL MAJORITI MUHYIDDIN SEKARANG?

Dalam wawancara dengan sebuah saluran tv internet malam semalam, Presiden UMNO, Ahmad Zahid Hamidi mendedahkan, lima Ahli Parlimen UMNO telah dikurangkan peruntukan pembangunan untuk kawasan masing-masing oleh kerajaan PN pimpinan Muhyiddin Yassin bagi tahun 2021.
Katanya, berbanding Ahli Parlimen kerajaan lain yang diberi peruntukan sebanyak RM3.7 juta, lima Ahli Parlimen UMNO berkenaan hanya diperuntukkan sebanyak RM100 ribu sahaja.
Mereka yang dikurangkan peruntukan itu, tambah beliau adalah dirinya sendiri (Bagan Datuk), Najib Razak (Pekan), Ahmad Maslan (Pontian), Nazri Aziz (Padang Rengas) dan Ahmad Jazlan Yaakob (Machang),
“Setakat ini saya terima peruntukan sebanyak RM100,000 setahun untuk tahun 2021. Ahli Parlimen kerajaan yang lain dapat RM3.7 juta.
“Alhamdulilah saya mendapat RM100,000. ‘Cukuplah’ untuk Bagan Datuk rasanya.
“Kami sokong Belanjawan 2021 tiga kali, di peringkat dasar, jawatankuasa dan peringkat bacaan kali ketiga.
“Tetapi hadiah yang kami dapat, Alhamdulillah…peruntukan sebanyak RM100 ribu setahun.
“Saya ucapkan terima kasih atas peruntukan yang diberikan itu,” katanya dengan nada menyindir kepada Muhyiddin dan kerajaan PN.
Jika diperhati berdasarkan pendedahan Ahmad Zahid semalam, adalah jelas mereka yang dikurangkan peruntukan itu adalah merupakan Ahli Parlimen yang kuat mengkritik kerajaan PN, termasuk dua daripadanya telah mengumumkan menarik sokongan terhadap Muhyiddin.
Ahmad Jazlan dan Nazri Aziz telah mengumumkan tidak lagi menyokong kepimpinan Muhyiddin, manakala Ahmad Zahid dan Najib diketahui begitu lantang mengkritik Bersatu dalam ucapan di menyuarat perwakilan UMNO bahagian masing-masing baru-baru ini, selain dalam beberapa kenyataan media lainnya.
Majoriti UMNO bahagian-bahagian seluruh negara juga telah meluluskan usul putus hubungan dengan Bersatu dalam PRU15 akan datang.
Ahmad Maslan pula dipercayai dipercayai turut dipotong peruntukan pembangunan untuk kawasan Parlimennya kerana beliau adalah Setiausaha Agung UMNO dan BN serta kebelakangan ini turut kerap mengkritik Bersatu dan kerajaan.
Walaupun Ahmad Zahid mendedahkan hanya lima Ahli Parlimen yang dikurangkan peruntukan pembangunan untuk kawasan Parlimen yang mereka wakili, angka sebenar yang terlibat ialah enam orang.
Seorang lagi yang turut dimangsakan oleh kerajaan PN, tetapi mungkin terlupa disebut oleh Ahmad Zahid ialah Tengku Razaleigh Hamzah, Ahli Parlimen Gua Musang.
Lebih malang, menurut sumber yang dekat dengan Ku Li memberitahu, peruntukan untuk Gua Musang bukan saja dikurangkan, malah tidak diberikan langsung.
“Untuk tahun 2021, tiada peruntukan pembangunan walau satu sen pun diberikan untuk Gua Musang,” jelas sumber tersebut.
Sama seperti lima Ahli Parlimen UMNO yang dipotong peruntukannya itu kerana didapati kritikal terhadap Bersatu dan kerajaan serta dianggap tidak lagi menyokong Muhyiddin, Ku Li sejak awal memang diketahui tidak mengakui keabsahan Muhyiddin sebagai Perdana Menteri.
Pengerusi Jemaah Penasihat UMNO itu berkali-kali menuntut agar usul undi tidak percaya dibenarkan dibentang di Parlimen bagi membuktikan Muhyiddin benar-benar memiliki majoriti yang sah serta diiktiraf.
Ku Li turut bertindak tidak mengambil bahagian dalam perbahasan Belanjawan 2021 serta tidak hadir dalam semua pengundian belanjawan sebagai menunjukkan sikapnya yang tidak mengiktiraf kedudukan Muhyiddin sebagai Perdana Menteri.
Persoalan penting di sini, dengan memotong dan menyekat terus peruntukan pembangunan untuk enam Ahli Parlimen UMNO itu, ia dengan jelas dan sahih membuktikan Muhyiddin benar-benar telah hilang sokongan majoriti di Parlimen.
Ini kerana, sama ada secara sedar atau tidak, Muhyiddin telah meletakkan mereka itu dalam kategori yang setaraf dengan Ahli Parlimen pembangkang atau tidak lagi menyokongnya.
Lantaran dianggap tidak lagi menyokongnya, maka peruntukan pembangunan untuk kawasan Parlimen masing-masing yang mana peruntukan itu sebenarnya adalah untuk pengundi atau rakyat dan bukan untuk kepentingan wakil rakyat, telah dipotong atau disekat terus.
Oleh kerana dalam pengundian Belanjawan 2021 bagi bacaan kali ketiga baru-baru ini, undi yang menyokong adalah 111 berbanding 108 yang menentang, sekarang dengan lima daripada mereka itu (Ku Li tidak hadir ketika pengundian) telah disisihkan sendiri oleh Muhyiddin atau sokongannya tidak lagi diperlukan, maka berapakah lagi majoriti yang tinggal menyokong Perdana Menteri?
Tidakkah dengan tindakan ini sebenarnya Muhyiddin sendiri telah mendedahkan kepada umum bahawa majoritinya telah tiada lagi?
Dengan itu, kenapakah beliau masih tak malu duduk sebagai Perdana Menteri?
Dalam hal ini, apakah Muhyiddin juga telah menipu Agong mengenai jumlah sebenar majoriti yang dimilikinya?
(Shahbudindotcom 04/02/2021)

4.5

10

votes
Article Rating
Kongsikan artikel ini


TUNJUKLAH TELADAN, TANGGUH DULU LAWATAN MERENTAS NEGARA, LAGI PUN TAK RASA MALU KE PERGI INDONESIA TANPA MAJORITI?

Hari ini, Muhyiddin Yassin dijadual melakukan lawatan rasmi selama dua hari ke Indonesia.
Diperkatakan lawatan itu diadakan atas jemputan Presiden Indonesia, Joko Widodo atau Jokowi.
Entah….kenapalah agaknya jemputan itu dilakukan ketika wabak Covid19 tengah melanda?
Lebih-lebih lagi di kalangan negara-negara Asean, Indonesia adalah negara yang paling tinggi kes Covid19 setiap hari.
Dalam hal ini, bukan saja musykil bagaimana jemputan boleh dibuat terhadap Muhyiddin untuk melawat negara tersebut ketika wabak belum reda, yang lebih musykil lagi ialah mengapa beliau setuju menerima jemputan tersebut.
Bukankah negara sendiri sedang menguatkuasakan PKP yang ditambah lagi dengan perintah darurat?
Memanglah sebagai orang kayangan paling berkuasa di Malaysia sekarang ini, Muhyiddin boleh pergi ke mana saja, waima ada atau tidak PKP dan darurat dikuatkuasa sekali pun.
Namun, kalau pun tidak bimbang dengan ancaman Covid19 di Indonesia itu, apakah tidak tergerak dalam hatinya untuk menunjukkan contoh kepimpinan melalui teladan kepada rakyat negara sendiri?
Di ketika PKP dan darurat dikuatkuasakan di mana semua rakyat diminta duduk di rumah dan dilarang merentas negeri, apakah rupa wajah seorang ketua kerajaan dari segi moral apabila dia sendiri bebas pergi merentas negara?
Kenapa Muhyiddin tidak mahu menunjukkan kepimpinan melalui teladan dalam tindakan dan perlakuannya?
Apakah jemputan Jokowi itu tidak boleh ditangguhkan?
Apakah Jokowi tidak boleh memahami jika Muhyiddin memohon penangguhan sehingga wabak Covid19 benar-benar pulih atau sehingga beliau sendiri disuntik vaksin terlebih dahulu yang hujung bulan nanti?
Apakah lawatan ke Indonesia itu begitu penting untuk negara seperti ada pelaburan berbilion-bilion boleh dibawa pulang sehingga ia tidak boleh ditangguhkan sama sekali?
Tidakkah kelihatan lebih manis dan menampakkan contoh teladan yang terpuji apabila Perdana Menteri sendiri tidak ke mana-mana, baik merentas negeri atau merentas negara, dalam tempoh PKP dan darurat ini dilaksanakan?
Lagi pula, dengan kedudukan kerajaan PN yang dipimpinnya diketahui umum tiada keabsahan dan sudah hilang majoriti, tiada rasa malukah Muhyiddin mahu merentas negara dan bertemu muka dengan pemimpin luar negara?
Beranikah beliau menjawab pertanyaan para wartawan di Indonesia nanti jika ditanya mengenai keabsahannya sebagai Perdana Menteri atau keadaan akan sama seperti Malaysia, tiada sebarang soalan daripada media akan dibenarkan ditanya kepadanya?
Selain itu, bila pulang dari Indonesia nanti, jangan pula Muhyiddin dan anggota rombongannya lupa untuk menjalani kuarantin kendiri.
Bukan apa, bimbang nanti muncul pula “Kluster Muhyiddin” yang menyebabkan angka jangkitan Covid19 terus bertambah dan mencanak-canak kenaikannya.
Jika itu berlaku, siapa sebenarnya yang salah yang menyebabkan kes Covid19 sentiasa meningkat?
(Shahbudindotcom 04/02/2021)

4.7

19

votes
Article Rating
Kongsikan artikel ini


AHHH… PATUT PUN UMNO SELAMA INI KENA BULI DENGAN BERSATU!!

Pemotongan peruntukan oleh kerajaan PN terhadap enam Ahli Parlimen UMNO, selain menyerlah hakikat bahawa Muhyiddin Yassin tiada lagi majoriti kerana ternampak beliau tidak lagi memerlukan sokongan mereka dengan meletakkan wakil rakyat tersebut bersama blok pembangkang, ia juga menunjukkan sifat zalim dan dendam sebuah kerajaan yang mendakwa berteraskan Melayu dan Islam.
Sifat dendam dan zalim itu memang tidak boleh diterima kerana wakil rakyat tersebut bukan saja merupakan sebahagian daripada kerajaan, malah UMNO adalah blok Ahli Parlimen terbesar yang menjadikan Muhyiddin merasa duduk di kerusi Perdana Menteri.
Sementara tindakan kerajaan PN itu barangkali memang suatu penyakit yang memang tidak boleh diubati lagi lantaran kelompok pencatur kuasa dalam PN ini adalah golongan pengkhianat dalam pelbagai konteks, persoalan lebih penting ialah apakah tindak balas UMNO terhadap pemotongan peruntukan itu?
Berkaitan soal ini, pertama sekali, dari segi UMNO secara keseluruhannya dan Ahmad Zahid Hamidi sendiri selaku Presiden parti, apakah beliau hanya mampu bercakap saja?
Apakah memadai dengan Presiden UMNO sekadar mendedahkannya saja melalui media, kemudian menyindir serta mengungkit sokongan yang diberikan kepada kerajaan ketika pengundian Belanjawan 20211, lalu berharap Muhyiddin akan berubah hati?
Kenapa tidak dibalas dengan tindakan yang lebih keras terhadap Muhyiddin, sesuai dengan kedudukan UMNO yang mempunyai jumlah kerusi Parlimen terbanyak dalam kerajaan PN?
Apa guna jadi majoriti atau kelompok terbanyak jika masih rela dibuli oleh mereka yang minoriti?
Mengapa Ahmad Zahid masih terhegeh-hegeh dan lambat untuk bertindak balas, walhal pemotongan peruntukan itu adalah suatu penganiayaan kepada rakyat di enam kawasan Parlimen berkenaan yang turut membayar cukai yang sama seperti pengundi di kawasan lain yang diberikan peruntukan penuh untuk pembangunan?
Apa yang beliau tunggu atau takutkan lagi?
Sebagaimana disebut Ahmad Zahid dua hari lalu, lima Ahli Parlimen yang dipotong peruntukan untuk kawasan Parlimen masing-masing itu ialah dirinya sendiri, Najib Razak, Ahmad Maslan, Nazri Aziz dan Ahmad Jazlan Yaakob di mana mereka hanya diberikan peruntukan RM100 ribu bagi tahun 2021 berbanding RM3.7 juta untuk Ahli Parlimen kerajaan yang lain.
Tengku Razaleigh Hamzah yang turut termasuk dalam kelompok dipotong peruntukan itu, bagaimanapun dilaporkan langsung tidak diberi walau satu sen pun kewangan untuk kawasan Gua Musang yang diwakilinya.
Yang keduanya, apa perasaan Ahli Parlimen UMNO yang ada kedudukan dalam kerajaan apabila melihat kezaliman di depan mata oleh kerajaan yang mereka berada di dalamnya terhadap enam rakan parti sendiri itu?
Apakah mereka hanya mampu berdiam diri saja, lantaran lebih sayang dan ingin menjaga kedudukan sebagai menteri dan timbalan menteri?
Mengapa tidak ada seorang pun menteri atau timbalan menteri mampu bersuara menuntut peruntukan yang sama daripada Muhyiddin demi kepentingan rakyat yang dianiaya serta UMNO yang dibuli secara nyata itu?
Apakah mereka tidak sedar bahawa kedudukan yang mereka perolehi dalam kerajaan sekarang adalah atas nama UMNO sebagai wadah perjuangan?
Mengapa? Mengapa? Mengapa?
Jika dalam soal sepenting ini pun, UMNO dan Presidennya, selain Ahli Parlimen parti itu yang ada kedidukan dalam kerajaan masih tidak mampu berjuang dan menyingsing lengan, ayat paling sesuai untuk diungkap dan ditujukan ialah – memang patut pun UMNO selama ini kena buli dengan Muhyiddin, Bersatu dan Hamzah Zainuddin.
Ahhh…bukannya Muhyiddin, Bersatu atau Hamzah itu terlalu gagah, tapi UMNO sendiri yang memilih untuk jadi pengecut.
(Shahbudindotcom 05/02/2021)

4.2

9

votes
Article Rating
Kongsikan artikel ini


MUHYIDDIN MEMALUKAN AGONG…..

Tindakan warga maya menyuarakan rasa tidak puas dan menyerang Perdana Menteri, Muhyiddin Yassin di ruangan komen laman Facebook Istana Negara pada hakikatnya bukanlah suatu tindakan biadap atau tidak sopan terhadap Yang Dipertuan Agong.
Jauh sekali ia juga bukanlah suatu bentuk penderhakaan kepada Agong kerana tiada pun kata-kata tidak manis diungkapkan terhadap baginda.
Semua luahan itu, walaupun dalam bentuk serangan kepada Muhyiddin, ia adalah jelas untuk menarik perhatian baginda terhadap tingkah laku Muhyiddin yang dianggap tidak layak lagi duduk di kerusi Perdana Menteri.
Selain terlalu banyak sebab tentang kelemahan dan tidak mampunya beliau menjadi Perdana Menteri, ia diburukkan lagi dari segi keabsahannya yang semakin terang tiada lagi majoriti.
Sebelum ini, dalam ruang komen Facebook Muhyiddin sendiri, tidak kira apa juga hantaran yang dikongsinya, semuanya penuh dengan kata-kata penolakan, tidak puas hati, marah dan gesaan agar beliau meletakkan jawatan.
Jika Muhyiddin sedia meluangkan masa meneliti segala komen-komen tersebut, pastilah bellau insaf dan sedar diri bahawa rakyat Malaysia tidak lagi suka atau menyokongnya.
Malangnya, oleh sebab Muhyiddin ini diketahui mempunyai ego besar sejak dulu lagi dan ini diakui oleh ramai mereka yang pernah bekerja dengannya, maka beliau mungkin memandang sepi saja segala komen-komen negatif terhadapnya itu.
Dalam hal ini, seharusnya Muhyiddin sedar, semua komen itu adalah petunjuk atau isyarat yang tidak baik buat dirinya serta boleh dijadikan sebagai sempadan untuk memperbaiki segala kelemahannya atau jika tidak mampu lagi untuk berubah, sebaiknya berundurlah dengan baik.
Apakah Muhyiddin lupa, ketika menjadi Timbalan Presiden UMNO dulu, beliau sering mengingatkan – berubahlah sebelum rebah?
Kini, dengan luahan tidak puas hari dan serangan rakyat terhadap Muhyiddin sudah merebak hingga ke laman Facebook Istana Negara, ia menunjukkan keadaan sudah benar-benar parah.
Ia bermakna rakyat mahu Agong dan Istana Negara berbuat sesuatu terhadap apa yang mereka luah dan sampaikan itu dengan sesegara yang boleh.
Rakyat akan terus bersuara dan selepas ini apa saja hantaran di laman Facebook Istana Negara yang ada kaitan dengan Muhyiddin, pasti tidak terlepas daripada komen-komen tidak puas hati, marah, menolak serta inginkan beliau diganti segera.
Wujud dan berkembangnya luahan tidak puas hati rakyat di laman Facebook Istana Negara itu juga, baik secara langsung atau tidak langsung, menunjukkan keberadaan Muhyiddin sebagai Perdana Menteri telah mengaib dan memalukan Agong sendiri.
Keadaan ini tidak pernah berlaku sebelum ini, malah tidak mungkin berlaku jika Muhyiddin lebih awal sedia meletakkan jawatan atau lebih awal daripada itu turut berlapang dada membenarkan usul undi tidak percaya dibentangkan terhadapnya di Parlimen.
Ini tidak, sudahlah tak sudah-sudah mendatangkan kesusahan dan kebencian rakyat, sedar tak sedar, Muhyiddin turut meletakkan Agong dalam keadaan turut sama menanggung beban kepada masalah yang dibawanya.
Tidakkah ini benar-benar memalukan Agong sebenarnya?
Maka, sebagai ketua dan payung negara yang disayangi rakyat, tiada salahnya untuk Agong meneliti segala komen-komen tersebut, sambil memahami suara rakyat yang sedang derita serta merana, seterusnya dipohon agar dapatlah baginda sendiri berbuat sesuatu untuk menyelesaikannya.
Harapan rakyat kini hanya kepada Agong saja kerana bagi rakyat, Muhyiddin tidak diterima lagi sebagai Perdana Menteri, malah tiada apa-apa pergantungan yang rakyat akan harapkan daripadanya.
(Shahbudindotcom 05/02/2021)

3.9

14

votes
Article Rating
Kongsikan artikel ini


ABAH, CEPATLAH BLAH…..

Muhyiddin Yassin yang cuba menarik perhatian rakyat dengan mempopularkan panggilan Abah untuk dirinya sejak bergelar Perdana Menteri, adalah sosok paling dibenci dan tidak dikehendaki di Malaysia ketika ini.
Di mana saja ada ruang untuk rakyat bercakap atau meluahkan kata-kata, pasti kita akan dapat mendengar cemuhan, kata nista dan makian terhadapnya.
Jika sejak beberapa bulan sebelum ini ruang komen media sosial Abah sendiri penuh dengan serangan terhadap dirinya, ia kemudian merebak ke laman Facebook Istana Negara di mana luahan tidak puas hati memenuhi satu hantaran berkaitan Muhyiddin yang dimuatkan di situ.
Semua luahan rakyat melalui Facebook Istana Negara itu adalah petunjuk rasa tidak puas hati yang bolehndifahami bertujuan agar Agong dapat berbuat sesuatu mengakhiri kepimpinan Muhyiddin yang dianggap menyusahkan rakyat dan tidak diperlukan lagi.
Semalam pula, sementara lawatannya merentas negara ke Indonesia sudah sedia dipertikai banyak pihak kerana Muhyiddin dilihat tidak menunjukkan teladan yang baik sebagai pemimpin dalam tempoh PKP dan darurat dikuatkuasakan, hantaran Presiden Jokowi mengenai pertemuannya dengan Perdana Menteri itu di Facebook turut sama dipenuhi dengan serangan terhadapnya.
Makna kata, selain Jokowi sendiri, rakyat Indonesia yang mengikuti laman Facebook Presiden Indonesia itu juga tahu sekarang ini bahawa Muhyiddin begitu ditolak dan bukan pemimpin yang disenangi oleh rakyat Malaysia.
Tak malukah Muhyiddin dengan semua ini?
Rentetan itu, andai kata selepas ini Muhyiddin melawat mana-mana negara lain, jika ketua negara yang dilawatinya itu turut memuatkan hantaran mengenai lawatan tersebut, pastilah ia juga bakal dipenuhi komen-komen berbentuk serangan yang sama.
Pokoknya ke mana Muhyiddin pergi dan apa saja dilakukannya sekarang ini, semuanya adalah salah di mata rakyat dan menjadi kebencian belaka.
Tidak pernah mana-mana Perdana Menteri sebelum ini menerima penolakan yang begini ketara hanya dalam tempoh yang singkat iaitu tidak sampai setahun memegang jawatan Perdana Menteri.
Benci rakyat kepada Najib Razak sehingga beliau ditolak jatuh pun tidak seteruk seperti sekarang ini.
Dalam hal ini, tidak perlu didetailkan satu persatu lagi mengapa kebencian dan penolakan rakyat itu, bukan saja cepat meningkat, malah kian membesar hari demi hari.
Semua orang sudah maklum mengenainya, malah Muhyiddin sendiri pasti tahu tentang sebab-sebab penolakan dan kebencian terhadap dirinya itu.
Melihat perkembangan yang ada sekarang, ternampak tidak mungkin lagi benci boleh bertukar menjadi sayang, benci akan terus bertambah benci.
Benci dan rakyat menolak Muhyiddin ketika ini hanya mahukan beliau segera berundur atau meletakkan jawatan.
Kebencian yang ada kini sudah cukup merata sehingga pimpinan parti yang bersama kerajaan sendiri pun tidak henti-henti mengkritik dan membalunnya.
Rakyat pelbagai kategori jangan cerita lagilah bagaimana penolakannya, di merata-rata dan di majoriti dinding media sosial yang berbicara tentang politik, semuanya menunjukkan petanda terang lagi nyata tidak menyokongnya.
Tidak cukup dengan itu, beberapa kajian atau dapatan oleh badan tertentu juga memperlihatkan hal yang sama iaitu Muhyiddin dan kerajaan PN sudah hilang popularnya.
Mendepani semua ini, walaupun kuasa yang terkumpul dalam tangan mungkin mampu melindunginya untuk terus bertahan, berundur dan meletak jawatan adalah pilihan terbaik untuk Abah lakukan.
Melontar janji mengadakan PRU sebaik Covid19 reda bukanlah ubatnya, tambahan lagi menyerahkan nasib kepada pengundi yang sedang marah dan hatinya tengah membara boleh jadi hanya mengundang petaka buat Muhyiddin akhirnya.
Tidakkah jika PN dan Bersatu tidak mampu mengekalkan kuasa nanti, ia lebih memberi malu lagi?
Dengan itu, sesuai dengan majoritinya telah tiada berikutan beberapa Ahli Parlimen sudah menarik sokongan, disertai dengan penolakan dan kebencian rakyat yang makin membesar hari demi hari, berundur dan meletak jawatan bukan saja pilihan terbaik, bahkan hampir tidak dapat dielakkan jika Muhyiddin ada ada rasa tanggungjawab dan perasaan sayang kepada masa depan negara ini.
Negara ini akan hancur dan tak mampu dipulihkan lagi jika Abah terus berdegil ingin mendakap kuasa dengan lebih lama.
Selepas itu, serahkanlah kepada Agong membuat penentuan seterusnya, sesuai dengan Anwar Ibrahim sendiri sudah pun mengutus surat kepada Istana Negara berhubung majoriti yang dimilikinya berserta pihak yang didakwa menyokongnya.
(Shahbudindotcom 06/02/2021)

4.6

12

votes
Article Rating
Kongsikan artikel ini


SERANGAN DI MEDIA SOSIAL, APALAGI JIKA TAK MAMPU DILAWAN, PETUNJUK BAHAYA BUAT MUHYIDDIN

Luahan tidak puas hati dan serangan terhadap Perdana Menteri, Muhyiddin Yassin di media sosial boleh dikata sedang berada di kemuncaknya ketika ini.
Apa saja kesempatan yang ada, sehingga di laman Facebook Istana Negara dan Presiden Indonesia, Joko Widodo pun, berikutan ada hantaran yang dibuat berkenaan dengan Muhyiddin, maka ia turut dipenuhi dengan nada tidak puas hati dan serangan yang sama.
Media sosial adalah dunia komunikasi baru yang menjadikan ia dominan menguasai manusia, seterusnya meletakkan akhbar dan tv tidak lagi dipedulikan.
Memiliki akaun media sosial, Facebook misalnya, adalah umpama seseorang itu memiliki akhbar, tv atau stesen medianya sendiri.
Melaluinya, setiap orang boleh menulis apa saja, meluahkan perasaan tentang banyak perkara, memuatnaik video, bercakap secara live berkenaan isu-isu semasa seperti memunculkan diri sendiri di kaca tv dan pelbagai kesukaan lain lagi.
Oleh kerana membuka akaun media sosial adalah percuma, bermakna rata-rata yang berada di media sosial ini juga tidak dibayar apa-apa.
Mungkin ada sesetengah orang yang dibayar untuk membuka akaun media sosial, terutama untuk tujuan dan kepentingan politik sesuatu pihak, namun jumlahnya boleh dikira terlalu kecil bilangannya.
Sebaliknya, majoriti yang aktif adalah mereka yang bebas dan tidak dibayar apa-apa di mana kemunculan dilakukan sama ada sebagai medium untuk berbicara, bersosial atau atas keyakinan terhadap sesuatu pegangan.
Ini berbeza dengan media arus perdana kerana semua mereka yang menulis di dalamnya adalah dibayar gaji bulanan sebagai pekerja, dengan demikian mereka perlu patuh atau terikat kepada kecenderungan politik serta kepentingan majikan mereka.
Industri tv juga hampir sama bentuk dan wajahnya, apa yang disiarkan sebagai berita turut tidak terkecuali mengikut kehendak atau kecenderungan majikan yang memiliki stesen tersebut.
Berikutan memiliki akaun media sosial umpama seseorang itu mempunyai medianya sendiri, jika dalam keadaan tertentu, misalnya serangan dan kata-kata tidak puas hati didapati begitu memuncak terhadap Muhyiddin, ia sebenarnya adalah tanda bahaya kepada kedudukannya sebagai Perdana Menteri.
Ia menandakan semua nada itu adalah lahir daripada hati nurani rakyat sendiri dan bukannya diupah oleh sesiapa.
Sudah tentu tidak sama jika pengarang media arus perdana memuji atau menghentam seseorang, tulisan itu pasti lahir kerana dia dibayar gaji atau mungkin disuruh majikannya.
Dalam erti kata lain, kebenaran dan keaslian bahawa tulisan itu datang daripada hati nurani sudah tiada lagi.
Dalam konteks serangan dan kata-kata tidak puas hati yang sedang memuncak terhadap Muhyiddin tika ini, lebih buruk lagi kesannya jika tiada langsung penjelasan atau serangan balas dilakukan.
Soalnya ke mana menghilangnya para penyokong Muhyiddin?
Kenapa mereka tidak tampil menepis gelombang serangan yang wujud itu?
Apakah mereka tidak mampu langsung berhujah untuk mempertahankan Muhyiddin yang sedang dicemuh dan dilanyak teruk tika ini?
Dahulu, sebelum PRU14, Najib juga menghadapi serangan yang memuncak seperti dialami Muhyiddin ini.
Tetapi ketika itu, berikutan dana tanpa had dimiliki Najib, pemain media sosial yang dibayarnya ternampak aktif juga menyerang balas dan berlawan dengan penyokong PH yang semuanya melakukan kerja secara percuma, tetapi tetap gigih serta bersemangat untuk menjulang perubahan.
Itu pun akhirnya Najib kecundang dan tewas juga sudahnya.
Kejayaan menguasai media sosial bermakna lebih mungkin sesuatu pihak itu untuk turut sama berjaya mempengaruhi, seterusnya menguasai pemikiran rakyat dan itulah salah satu punca kejayaan PH pada PRU14 lalu.
Malah di banyak negara lain, pengaruh media sosial turut sama bermanfaat membantu kejayaan sesebuah parti atau seseorang pemimpin meraih kejayaan dalam pilihanraya yang diadakan.
Maka, jika Muhyiddin dan pasukan medianya tidak mampu menghadapi serangan media sosial yang jelas memuncak kebelakangan ini, ia bererti mereka sedang membiarkan fikiran rakyat dipengaruhi dan dikuasai arus penolakan itu.
Selain ini petanda bahaya, ia juga petunjuk semakin dekatnya Muhyiddin kepada kejatuhan.
Suara tidak puas hati dan serangan itu, kalau pun tidak semua, secara majoritinya adalah luahan asli daripada hati nurani rakyat yang benar-benar tidak lagi menyokongnya.
Membiarkan serangan dan nada tdak puas ini berterusan atau mengambil mudah tentangnya bermakna akan semakin membesar gelombang penolakan bakal menantinya di masa depan.
Kalau tidak mampu bertahan atau membalas serangan, jauh sekali untuk memuji seperti dahulu, sebaiknya elok saja Muhyiddin berundur dan meletak jawatannya, sebelum sejarah Najib berulang menimpa dirinya.
(Shahbudindotcom 06/02/2021)

5

6

votes
Article Rating
Kongsikan artikel ini


APA KHABAR RUU355?

1. Dun kelantan luluskan 1993
2. Dun tganu luluskan 2000
Kenapa tak boleh laksana? Sbb tiada kuasa politik pd peringkat kjaan pusat.
Di atas prinsip memperjuangkan hukum islam maka Marang bentangkan sebg rang undang2 persendirian. Bukti kesungguhan 👍🏽. Kemudian .. mati di situ.
Hari ini sebuah kjaan Melayu Islam terbentuk(abaikan wpun jln khianat). Menteri agama .. bekas mufti. Menteri undang2 pula dari parti Islam.
Majoriti ahli kabinet melayu Islam .. tolak wee ka siong, saravanan, ronald kiandee.
Peguam negara bukan lg tommy tomas tp idrus harun .. muslim. Kuasa politik di tangan kjaan melayu Islam 💪🏿💪🏿💪🏿
Setahun sudah mjadi kjaan. Tiada kertas kabinet utk laksanakn RUU355 dibentangkan oleh menteri agama atau menteri undang2.
Tiada dibentang dlm kabinet bermaksud tiada juga dibentang dlm parlimen.
Tiada desakan sekelumit pun di parlimen oleh 18 Ahli2 parlimen parti Islam termasuk Marang.
Apa khabar RUU355?
SAIFUDDIN NASUTION ISMAIL
Ahli Parlimen Kulim Bandar Baharu
7 Februari 2021.

4.8

12

votes
Article Rating
Kongsikan artikel ini


MUHYIDDIN DIKEJAR MASA

Muhyiddin tahu dia dikejar masa. Darurat dan penggantungan parlimen beri sedikit ruang untuk dia bernafas kekal jadi PM. Dia juga sempat luluskan projek NIIS yang libatkan menantunya.
Muhyiddin tahu dia adalah PM tanpa majoriti. Dia ada 109 sokongan sahaja apabila Datuk Jazlan dan Datuk Nazri Aziz tarik balik sokongan kepada Muhyiddin.
Bahkan bukan rahsia 115 MP hantar surat kepada YDP Agong supaya diadakan sidang khas Parlimen berdasarkan Artikel 150 perkara 3 dalam Perlembagaan Persekutuan.
Kalau 115 bermakna yang menyokong PM cuma tinggal 107. Cukup jelas Muhyiddin jadi PM dengan ehsan darurat.
Apakah selepas Ogos, YDP Agung akan beri perkenan supaya darurat disambung?
Komen komen negatif terhadap Muhyiddin dalam facebook Istana Negara dedah Muhyiddin bukan PM popular.
Parlimen mesti bersidang semula selepas Ogos. Beranikah Muhyiddin masuk Parlimen dengan sokongan 107 MP sahaja.
Ada berani?
DR. PUAD ZARKASHI, AHLI MT UMNO
7 Februari 2021.

3.9

9

votes
Article Rating
Kongsikan artikel ini


ANNUAR MUSA LANGGAR KETETAPAN PARTI, SUDAH BOLEH DIAMBIL TINDAKAN DISIPLIN

Bekas Setiausaha Agung BN, Annuar Musa berkata, beliau tidak akan sesekali berputus asa untuk menyatukan parti-parti Melayu meskipun berdepan kemungkinan dipecat daripada UMNO.
Menteri Wilayah Persekutuan itu menambah, beliau sedar ada pihak mendakwanya cenderung kepada ‘sebuah parti Melayu’ tertentu.
“Saya tidak akan ‘give up’ walau saya dipecat kerana dikatakan pro kepada sebuah parti Melayu.
“Saya istiqamah dengan pendirian bahawa parti saya hanya akan menjadi kuat sekiranya parti saya berupaya bermuafakat dan berkerjasama dengan semua parti Melayu yang lain,” katanya melalui satu hantaran di laman sosialnya.
Walaupun tidak menyebut nama parti berkenaan, semua orang tahu parti Melayu yang dikaitkan dengan Annuar itu adalah Bersatu pimpinan Perdana Menteri, Muhyiddin Yassin.
Dalam beberapa kenyataannya sebelum ini, Annuar memang terkenal dengan ketegaran pegangannya bahawa UMNO harus bekerjasama dengan Bersatu, selain bersama Pas, jika ingin menang dalam PRU15 akan datang.
Bagi Annuar, UMNO tiada harapan untuk menang jika bersendirian kerana BN yang ditunjanginya kini sudah menjadi semakin kecil dengan hanya ada empat parti saja di dalamnya, berbanding 16 parti pada PRU14 lalu.
“Sebelum kita fikir untuk meletakkan calon Perdana Menteri daripada UMNO, fikirkan dulu sama ada BN boleh menang atau tidak pada PRU akan datang,” katanya dalam sebuah wawancara dua hari lalu.
Begitu pun, di ketika Annuar sehingga hari ini masih mahu berusaha menyatu-padukan parti-parti Melayu, termasuk memastikan UMNO bekerjasama dengan Bersatu dan Pas, UMNO bahagian-bahagian dalam mesyuarat perwakilan pada 1-3 Januari lalu secara majoritinya telah pun meluluskan usul putus hubungan dengan Bersatu.
Keputusan muktamad berhubung usul itu dijadual akan dibawa untuk dibahas dalam Perhimpunan Agung UMNO, 31 Januari lalu bagi menjadikannya sebagai ketetapan parti.
Namun demikian, perhimpunan itu terpaksa ditangguhkan kerana perlaksanaan PKP dan darurat.
Sehingga ini, belum ada tarikh baru bila Perhimpunan Agung UMNO bakal diadakan, tetapi Setiausaha Agung UMNO, Ahmad Maslan baru-baru ini ada membayangkan kemungkinan ia akan diadakan secara maya jika PKP berlarutan lebih lama.
Dengan tertangguhnya perhimpunan itu, bermakna keputusan untuk memuktamadkan ketetapan berhubung usul putus hubungan dengan Bersatu juga jadi tertunda.
Tetapi, Presiden UMNO, Ahmad Zahid Hamidi, dalam kenyataan media pada 9 Januari lalu ada menegaskan, MT UMNO yang bermesyuarat pada 6 Januari telah bersetuju untuk putus hubungan dengan Bersatu, sesuai dengan usul yang telah diluluskan oleh UMNO bahagian-bahagian sebelum itu.
Oleh kerana MT adalah badan pembuat keputusan tertinggi parti ketika tiada Perhimpunan Agung UMNO diadakan, bermakna keputusan bersetuju untuk putus hubungan dengan Bersatu yang dibuat pada 6 Januari lalu adalah sah dan terpakai buat masa ini.
Dengan itu, sepatutnya tiada mana-mana pihak dalam UMNO dibenarkan lagi bercakap untuk membawa UMNO bekerjasama dengan Bersatu lantaran ketetapan MT ialah setuju putus hubungan dalam PRU akan datang.
Maka, jika Annuar terus berusaha untuk membawa UMNO bekerjasama dengan parti-parti Melayu lain, termasuk Bersatu, ia adalah suatu tindakan yang salah dan bertentangan dengan ketetapan parti.
Termasuk dengan beberapa kecaman yang dibuatnya secara terbuka terhadap Zahid Hamidi, beliau sebenarnya sudah boleh diambil tindakan disiplin oleh parti.
Apakah Annuar tidak tahu atau tidak sedar tentang kesalahan yang telah dilakukannya?
Tetapi, mengapa pula Annuar ada menyebut tentang kemungkinan dirinya dipecat daripada UMNO?
Tidakkah ia menunjukkan Annuar sedar tentang kesalahan melanggar ketetapan parti yang mungkin telah dilakukannya?
Jika begitu, mengapa beliau masih terus mahu bercakap tentang kerjasama UMNO dengan Bersatu?
Apakah Annuar sebetulnya sedang mencabar Zahid Hamidi dan UMNO agar memecatnya atau beliau memang menunggu untul dipecat agar dengan itu akan memudahkannya menyeberang menyertai Bersatu?
(Shahbudindotcom 08/02/2021)

4

9

votes
Article Rating
Kongsikan artikel ini


LUAHAN BENCI DAN CACI MAKI HINGGA KE INDONESIA INI MEMANG SELAYAKNYA DITERIMA MUHYIDDIN

Luahan rasa tidak puas hati, benci dan caci maki rakyat terhadap Muhyiddin Yassin sehingga merebak ke laman sosial Presiden Indonesia bukanlah suatu perkara yang ganjil dan luar biasa sebenarnya.
Ia adalah norma baru dalam dunia tanpa sempadan di mana arus media sosial telah menguasai manusia.
Lagi pula, untuk seorang Perdana Menteri minoriti yang tiada keabsahan, degil mempertahankan kuasa sehingga menderhakai Perlembagaan serta berpaut pada darurat dan Istana, malah dalam mengurus Covid19 pula banyak keputusan kerajaan yang menyusahkan rakyat, sememangnya itulah yang layak diterimanya.
Mustahil dengan segala kecaca-marbaan yang menyesakkan nafas rakyat sejak PN menjadi kerajaan, Muhyiddin tiba-tiba mengharapkan pujian serta sanjungan.
Cukuplah rakyat diperdaya dengan gelaran Abah yang digembar-gemburkan berjiwa pelindung, janji mahu merotan, tiada rakyat akan dipinggirkan, menunjuk kebaikan dengan menayang membaca doa dan tidak mahu berpolitik kononnya, tapi akhirnya yang ditunjukkan semuanya ciri-ciri gila kuasa.
Kedudukan Muhyiddin yang tiada keabsahan dan tiada majoriti bukan lagi rahsia di mana selain tiga Ahli Parlimen UMNO secara terbuka tidak lagi menyokongnya, tindakannya menyekat atau memotong peruntukan enam Ahli Parlimen UMNO bagai mengesahkan lagi jumlah minoriti yang tinggal bersamanya.
Dengan menjadi Perdana Menteri minoriti yang berlindung di sebalik darurat dan pagar Istana demi mempertahankan kuasanya, maka mana mungkin rakyat mahu menghormati dan menyokongnya lagi.
Mendengar cakap dan kata-katanya pun bukan lagi menjadi suatu kewajipan.
Luahan rasa tidak puas hati, benci dan caci maki yang diterima Muhyiddin sekarang ini adalah jelas suatu manifestasi penolakan rakyat terhadapnya.
Lebih daripada itu, tidak sedar sudah dibenci, dicaci dan ditolak, pentadbiran Muhyiddin terus menunjukkan keangkuhan dengan cubaan menaikkan kadar kompaun serta membawa terus ke mahkamah sesiapa yang melanggar SOP PKP.
Namun, SOP yang berubah-ubah sehingga pihak polis sendiri jadi keliru dan ramai menteri yang terlepas daripada tindakan, meskipun terbukti pelanggaran yang dilakukan, telah menambahkan lagi rasa meluat rakyat terhadapnya.
Penolakan rakyat ini bukan main-main atau kerana adanya upahan, ia lahir daripada rasa benci dan meluat yang tak tertahan lagi.
Selain itu, disebabkan Muhyiddin tiada keabsahan dan berstatus minoriti sekarang ini, ekonomi negara jadi bertambah buruk kerana pelabur satu demi satu mula melarikan diri.
Jelas di sini, tindakan pelabur membawa wang mereka ke negara lain bukan saja disebabkan tiada kestabilan politik dalam negara, tetapi turut kerana tiada keabsahan atas kedudukan Muhyiddin sebagai Perdana Menteri.
Orang yang tidak ketahuan statusnya, jarang orang lain mahu menjadikannya kawan, malah lebih selamat menjarakkan diri daripada berkawan dengannya.
Oleh itu, dengan kebencian yang makin meluas dalam negara, caci maki terhadapnya sudah merebak ke luar negara, selain ekonomi makin merudum disebabkan ketidakyakinan terhadap kepimpinan dan status keabsahannya, Muhyiddin seharusnya sedar diri dan banyakkan melihat cermin daripada menatap wajah Azmin atau Hamzah Zainuddin.
Beristighfar banyak-banyak dan insaflah bahawa negara kita adalah demokrasi amalannya, bukan autokrasi dengan pemilik kuasa sebenar adalah rakyat yang ada satu undi di tangan mereka.
Berikutan apa yang berlaku kini, Muhyiddin dan pengampunya juga tidak harus sama sekali marah dengan luahan serta nada kebencian rakyat terhadapnya yang nampaknya sudah melarat hingga ke Indonesia.
Dalam hal ini, bukankah Muhyiddin sendiri suatu ketika dahulu pernah bercakap di Singapura serta dengan media di sana menggesa Tun Abdullah Badawi mempercepatkan perletakan jawatannya?
Sekarang, itulah karma yang harus diterimanya dan kerana karma yang menimpanya sekarang disertai sama dengan pengkhianatan, maka sudah tentulah bala lebih bertimpa-timpa lagi.
(Shahbudindotcom 08/02/2021)

4.4

9

votes
Article Rating
Kongsikan artikel ini


KALAU MENTERI PUN NAK MENGELAK SOP, BAIKLAH DITAMATKAN SAJA PKP….

Tidak ada sebab lain mengapa kerajaan melalui Menteri Kesihatan, Dr. Adham Baba tiba-tiba setuju melonggarkan SOP tempoh kuarantin bagi menteri yang pulang daripada lawatan rasmi ke negara melainkan petanda ketidaksediaan golongan kayangan tersebut patuh kepada peraturan yang sama sebagaimana dilalui rakyat biasa.
Ia juga hanya memperlihatkan benarnya tanggapan ramai sebelum ini bahawa negara kita seolah-olah mengamalkan dua set peraturan atau undang-undang yang berbeza iaitu satu untuk menteri dan satu lagi untuk rakyat marhaen.
Jika sebelum ini terdapat beberapa menteri yang didapati melanggar SOP PKP tetapi tidak dikenakan apa-apa tindakan, kelonggaran terbaru ini jelas menunjukkan kerajaan minoriti dan pintu belakang PN ini cuba mengistimewakan lagi kedudukan menteri-menteri seolah-olah mereka begitu mulia serta tinggi darjatnya berbanding rakyat jelata yang lain.
Weii…apakah tujuan sebenar PKP dan darurat ini dikuatkuasakan jika untuk menteri ada kelonggaran, tetapi SOP, malah kompaun serta hukuman untuk rakyat biasa makin diperketat dan dinaikkan?
Dalam kelonggaran SOP terbaru yang diberikan kepada menteri-menteri yang kembali dari lawatan rasmi ke luar negara, mereka akan dikecualikan daripada Seksyen 15 Akta Pencegahan dan Pengawalan Penyakit Berjangkit 1988 (Akta 342) dan hanya akan dikuarantin serta dipantau selama tiga hari berbanding 10 hari sebagaimana yang sepatutnya atau yang terpakai kepada rakyat biasa.
Perintah Pencegahan dan Pengawalan Penyakit Berjangkit (Pengecualian) 2021 yang ditandatangani oleh Dr. Adham itu akan berkuatkuasa sehingga 1 Ogos, iaitu sepanjang tempoh darurat dan dikuatkuasakan bermula esok, 9 Februari.
Selain Muhyiddin Yassin yang baru dua hari lalu pulang dari lawatan rasmi ke Indonesia, Menteri Luar Negeri, Hishammuddin pula ketika ini sedang melakukan lawatan rasmi ke Abu Dhabi.
Dengan kelonggaran ini, bermakna tempoh kuarantin Muhyiddin akan turut berakhir esok, manakala Hishammddin, setelah pulang nanti, hanya perlu menjalani kuarantin selama tiga hari saja.
Tidak dipastikan sama ada kelonggaran SOP PKP ini semata-mata dilakukan untuk kepentingan Muhyiddin dan Hishammuddin atau ianya hanya kebetulan saja.
Juga tidak dapat dipastikan jika ini merupakan petunjuk bahawa lebih ramai lagi menteri-menteri akan melalukan lawatan ke luar negara selepas ini.
Apa yang pasti, kelonggaran ini seperti ada kaitan dengan kes Menteri Perladangan dan Komoditi, Khairuddin Attakiri yang sebelum ini menjadi isu kerana tidak menjalani kuarantin sebaik pulang daripada luar negara.
Apa pun alasannya, keputusan melonggarkan SOP ini, selain menunjukkan ketidaksediaan para menteri mematuhi SOP kuarantin selama 10 hari iaitu sama seperti rakyat biasa, ia juga memperlihatkan ketidakseriusan kerajaan dalam menangani wabak Covid19 yang kini sudah di peringkat gelombang ketiga ancamannya.
Sepatutnya, jika PKP dan darurat ini benar-benar untuk menangani Covid19 dan kerajaan serius mengenainya, para menteri hendaklah menunjukkan contoh teladan kepada rakyat dengan sama-sama sedia mematuhi peraturan yang serupa dilalui oleh rakyat biasa.
Apakah istimewa sangat menteri-menteri dalam kerajaan PN ini sehingga mereka tidak mahu dikuarantin selama 10 hari, sedangkan jadi kerajaan pun melalui pintu belakang dan jalan pengkhianatan?
Malulah sikit beb!!
Apakah dengan dikuarantin selama tiga hari itu boleh memberi jaminan menteri-menteri yang balik dari luar negara tidak mudah terkena jangkitan Covid19 berbanding rakyat biasa sehingga mereka perlu dikenakan kuarantin selama 10 hari?
Selain itu, sebenarnya juga, tidak perlu sama sekali bagi para menteri pergi ke luar negara melakukan lawatan rasmi dalam tempoh PKP dan darurat serta di ketika wabak Covid19 masih bergentayangan di udara seluruh dunia sekarang ini.
Kalau persidangan sebesar APEC yang melibatkan ramai ketua kerajaan pun boleh dilakukan secara maya, apalah sangat perlunya menteri naik kapal terbang menghabiskan duit rakyat ke luar negara semata-mata untuk menghadiri pertemuan empat, enam atau lapan mata saja.
Bukankah ia boleh dibuat secara maya juga?
Pokoknya, jika menteri tidak pergi ke luar negara atau tiada perancangan untuk melawat mana-mana negara dalam tempoh PKP dan darurat sehingga 1 Ogos depan, tiada keperluan pun untuk Dr. Adham menandatangani kelonggaran SOP tersebut.
Nampaknya, menteri kerajaan PN ini, dengan kuasa yang ada, lebih mengutamakan kesenangan dan keselesaan kelompok sendiri terlebih dahulu berbanding mengutamakan rakyat.
Yang nyata, rakyat kini amat marah dan tidak puas hati dengan kelonggaran ini dan rata-rata merasakan, jika beginilah amalan dua darjat atau double standard yang mahu diterapkan, maka lebih baiklah ditamatkan saja PKP dan darurat ini yang hanya menampakkan kerajaan tiada kesungguhan untuk benar-benar membendung Covid19.
Biarlah tiada PKP, tiada darurat, tiada SOP, tiada kuarantin; mudah-mudahan akhirnya tiada PN dan tiada juga Muhyiddin lagi menyusahkan hidup kita semua.
(Shahbudindotcom 09/02/2021)

4.3

15

votes
Article Rating
Kongsikan artikel ini


ULASAN KRITIKAL ANWAR TENTANG BUKU TOMMY THOMAS

Memoir Tommy Thomas yang baru diluncurkan baru-baru ini yang diberi judul ‘My Story: Justice in the Wilderness’ mendapat sambutan yang cukup memberangsangkan dari khalayak. Mungkin kerana suasana kita hari ini yang disibukkan dengan ancaman virus dan fasa pengurungan di rumah menjadikan kita ternanti-nanti berita-berita sensasi.
Memetik dan mengubahsuai sedikit dari kata-kata Winston Churchill, mantan Perdana Menteri Britain yang cukup terkenal itu bahawa belum pernah terjadi dalam lapangan penulisan memoir (atau biografi) yang telah banyak tertulis oleh ramai orang tentang sekumpulan mereka yang sedikit.
Pertamanya, gambaran oleh Tommy tentang hubungan kekeluargaan serta peri penting aspek kasih sayang dan kejituan dalam berpegangan itu mengingatkan saya kepada sosok bernama Alexis de Tocqueville yang mengungkapkan tentang ‘hati nurani’, dan bahawa kecenderungan itu yang membentuk sikap dan hidup kita, pilihan serta segala tindakan kita dipengaruhi tanpa sedar oleh sikap nurani.
Dalam memoirnya itu, Tommy meneguhkan tentang semangat berpelembagaan sebagai batu asas demokrasi, kebebasan dan keadilan, dan mengapa mengangkat reformasi dan prinsip ketelusan adalah suatu nilai yang cukup murni.
Saya berpandangan ia sesuatu yang tidak terbantahkan oleh mereka yang menjiwai prinsip dan sikap yang sama. Sikap Tommy, seperti yang tercerna di dalam buku itu menampakkan minatnya dalam membela mereka yang tertindas, dan sedang memperjuangkan sesuatu yang murni.
Di era digital seperti hari ini, buku ini tentunya berbaloi untuk dicetak dan ditelaah, setidaknya untuk masyarakat umum dan mereka yang tidak terburu-buru merasakan dikritik olehnya, dilemparkan tuduhan atau lebih parah, dituduh secara terang-terangan. Meskipun demikian, tidak seperti mereka yang mengagung-agungkan buku ini, saya percaya banyak yang boleh dikritik juga tentang buku itu.
Dalam banyak hal, Tommy seolah lebih gemar menyerang dulu dan kemudian baru mengajukan soalan. Ramai yang terkena serangannya itu, dan tidak ada sesiapa yang terselamat termasuk saya sendiri.
Sejujurnya, saya merasakan pernyataan Tommy itu bukan suatu penghinaan kepada saya tetapi adalah kenyataan yang jujur dan spontan, serta dengan niat yang baik. Budaya atau sikap kritikal adalah tiang seri dalam mana-mana negara demokrasi. Saya telah dan pernah melalui saat yang lebih parah dari ini, dan itu belum lagi tentang tuduhan jelek dan sindiran yang dilemparkan ke arah saya.
Apa yang ingin saya katakan adalah ‘sisi gelap’ memoir Tommy ini tidak bersebab peribadi. Ia adalah tentang beberapa hal yang terungkap dan tidak dijelaskan yang mencurangi mutu buku tersebut. Bagi saya, terdapat banyak kelemahan dalam buku ini, tetapi ia tidak harus dipandang ringan.
Saya telah mengenali Tommy sekitar 1980an. Dia begitu mendukung saya tatkala dipecat pada tahun 1998 dan seterusnya bermulanya pendakwaan jelek ke atas saya. Ini menjadi sebab musabab mengapa kami berdua beranggapan bahawa sistem kehakiman di negara ini telah lama dicurangi.
Hubungan kami mulai rapat hanya setelah saya dibebaskan dari Sungai Buloh pada tahun 2004. Sejak itu, dan sehingga beliau dilonjakkan ke jawatan Peguam Negara, beliau telah banyak mewakili saya secara pro bono dalam beberapa kes sivil.
Sejurus Pakatan Harapan memenangi PRU14 dan selepas saya dibebaskan pada tahun 2018, saya ke Kota Bharu sebagai upaya bagi mengelak berlakunya krisis setelah Tun Mahathir melantik Tommy sebagai Peguam Negara.
Ada juga peristiwa lain yang meletakkan kami berdua dalam kem yang sama yang boleh dibaca lanjut dalam bukunya pada tahun 2016 yakni ‘Anything but the Law’. Mungkin penerbitnya mahukan kemaskini yang lebih provokatif ketimbang yang sebelum. Tanpa keraguan lagi bahawa beliau berjaya untuk tahap ini, tetapi malangnya beliau telah mengorbankan banyak hujah rasional beserta bukti.
Saya mulakan dengan penegasan yang dibuat Tommy berhubung peristiwa 13 Mei di mana beliau menyatakan bahawa terdapat “bukti yang menunjukkan kudeta (rampasan kuasa) digerakkan oleh Tun Razak”. Hanya dengan sebatang pen, Tommy meluncurkan serangan.
Mantan Perdana Menteri Kedua negara Almarhum Tun Abdul Razak tidak hanya diiktiraf sebagai penggagas dalam pembangunan negara, tetapi juga adalah sosok besar yang sangat prihatin terhadap nasib rakyat dan bangsa. Tun Razak juga manusia, seperti kita, dan tentunya ada kelemahannya yang tersendiri. Penting juga bagi kita sebagai masyarakat yang berfikrah kritikal untuk berhenti mengagung-agungkan tanggapan-tanggapan sejarah tertentu.
Saya tidak boleh salahkan Tommy untuk cuba mengubah sesuatu tanggapan sejarah di masa lalu, tetapi ia juga penting untuk kembali melihat sejarah dalam latar atau konteks yang tepat beserta analisa baru yang lebih segar.
Tommy menambah lagi bahawa “amat sukar untuk percaya bahawa Tun Razak tidak bersetuju dengan anak-anak muda dari satu kaum yang bertempik dan mengherdik kaum lain”. Petikan ini cuba untuk memberi gambaran atau konteks tentang apa yang berlaku pada tahun 1969. Sebaliknya, beliau hanya mengambil satu sudut pandang dan melihat dari lensa orang lain sambil mengekalkan emosi yang sama dalam keadaan terbalik.
Dan kita pun bingung memikirkan apa matlamat yang ingin dicapai dari tanggapan semacam ini. Dan ini terjadi di saat ini di mana kita sedang dikelilingi gejala berita palsu dan teori konspirasi. Cakaplah apa pun tentang Tun Razak, tetapi dia juga berhak untuk diadili dan dinilai berdasarkan konteks dan latar masa lalu yang tepat. Tommy tampaknya tidak meletakkan sebarang latar atau konteks untuk ini.
Kita tidak boleh nafikan fakta bahawa Tun Razak telah melonjakkan negara yang pada saat itu baru mencapai kemerdekaan, ke satu anjakan baru. Beliau bertanggungjawab dalam memungkinkan ekonomi yang berasaskan cucuk tanam yang berselirat dengan masalah kemiskinan pada waktu itu ke arah pembangunan sosioekonomi secara besar-besaran.
Saya merasakan Tommy cuba untuk menggunapakai lensa Tun Razak dan peristiwa 13 Mei 1969 sebagai upaya untuk menganalisa dalam konteks penggunaan Darurat hari ini. Meski kajian terkait ini boleh mencerahkan, namun penting juga untuk diingatkan bahawa kesimpulan yang akan dibuat kelak tidak bersifat spekulatif dan separuh masak. Ini bukan caranya kita menegakkan undang-undang, dan saya harap para pengamal undang-undang akan membantah metode semacam ini.
Beliau adalah seorang yang gigih dan taat pada tanggungjawabnya, dan meninggalkan dunia saat menjawat jawatan penting negara. Tommy menyatakan bahawa terdapat bukti untuk tanggapannya itu, tetapi yang disajikan kepada kita sebaliknya adalah sangkaan dan teori konspirasi.
Ada juga gerombolan yang menyatakan pernyataan seperti itu pernah dibedah secara terperinci dalam buku yang ditulis Kua Kia Soong pada tahun 2007 yang bertajuk ‘May 13: Declassified Documents on the Malaysian Riots of 1969’. Tetapi tidak ada satu bahagian pun di dalam buku tersebut yang boleh digunakan sebagai bukti dalam meneguh sangkaan seperti itu. Allah SWT mengingatkan kita dalam Surah Yunus ayat 10, ”Sangkaan tidak akan mampu menewaskan kebenaran”.
Menjawab mantra propagandis Nazi terkenal Josef Goebbels, mengulangi sangkaan seperti ini tidak akan menjadikannya sesuatu yang benar. Tambahan pula menggunapakai prinsip cui bono dalam perkara sebesar ini adalah lemah dan ia tidak akan mampu tertegak di mahkamah, apatah lagi di ruang umum.
Ia adalah suatu bentuk celaan kepada ingatan ramai rakyat Malaysia, terutamanya masyarakat Melayu yang menyanjung tinggi sosok besar Tun Razak. Adalah amat tidak bertanggungjawab tanggapan seperti itu datang dari seseorang yang pernah menjawat jawatan tertinggi dalam sistem undang-undang negara.
Tuduhan Tommy bahawa mantan Peguam Cara III Datuk Mohamad Hanafiah Zakaria dianggap tidak cekap untuk memimpin dan mengawasi pendakwaan kes salahlaku 1MDB pada tahun 2018. Hanafiah telah pun membuat laporan polis dan saya tidak mahu menyentuh lebih.
Memadai untuk mengatakan bahawa Tommy sepertinya telah hilang arah yang tidak hanya mengesankan Hanafiah tetapi juga seluruh Jabatan Peguam Negara kerana ternyata pernyataan seperti itu sangat memberi kesan kepada mereka. Pengganti Tommy Tan Sri Idris Harun juga mengecam buku tersebut sebagai “penghinaan pada profesion guaman dan telah melemahkan semangat para pengamal undang-undang”.
Saya tidak mahu mengulangi keluhan serta kebimbangan yang disuarakan oleh pelbagai pihak yang mempertahankan Jabatan Peguam Negara tetapi saya akan menambah sedikit.
Tommy semacam telah melemparkan tuduhan yang sangat serius pada Jabatan Peguam Negara dengan pernyataan semacam itu dengan menggambarkan, “peguam-peguam di sektor awam mempunyai sikap yang tipikal, mendapat gaji yang tetap setiap bulan dan hanya mengharapkan pencen setelah bersara”. Tommy tidak hanya menghina Jabatan Peguam Negara tetapi telah merobek imej serta reputasi keseluruhan penjawat awam di negara ini.
Tanggapan bahawa para penjawat awam bekerja di sektor awam hanya untuk mendapat gaji tetap dengan harapan akan menerima pencen sesudah bersara adalah tanggapan yang menjijikkan dan langsung tidak berasaskan kritikan yang rasional. Di sinilah tumit Achilles buku tersebut.
Di sini juga berlakunya pertembungan antara pengalaman Tommy dan saya dengan sistem ini yang kami percaya amat memerlukan reformasi yang menyeluruh. Ia adalah sikap prasangka terhadap kaum Melayu kesan dari sikap perkauman yang bertahun-tahun lamanya.
Ini mengingatkan saya pada buku “Mitos Pribumi Malas” oleh Syed Hussein Alatas yang meruntuhkan konstruk masyarakat Melayu oleh penjajah (termasuk masyarakat Filipina dan Jawa) pada abad 16 hingga 20. Mitos-mitos ini akhirnya menyatu menjadi “pandangan sepihak penjajah terhadap penduduk asal di rantau Asia serta masyarakatnya”. Adalah penting untuk kita elakkan dari membuat sebarang kenyataan yang boleh ditafsirkan sebagai penjelmaan semula fikrah superior penjajah.
Benar, saya juga mempunyai sejarah hitam dengan Jabatan Peguam Negara. Meski pengalaman buruk yang pernah saya lalui di masa lalu, saya tidak boleh mengeluarkan kenyataan stereotaip melibatkan kecekapan serta profesionalisme mereka. Sikap individu tidak boleh digunakan untuk menghukum keseluruhan mereka yang saya percaya sememangnya efisien dan profesional.
Dalam banyak ketika terdapat ramai penjawat awam di pelbagai kementerian, jabatan-jabatan kerajaan serta pelbagai institusi awam yang pernah saya ketemu yang tidak hanya punyai kecekapan sebagai penjawat awam tetapi juga punyai komitmen serta dedikasi dalam mengangkat suara rakyat melebihi mereka yang di sektor swasta.
Kita juga sedari tentang banyak penjawat awam dan pegawai atasan di Jabatan Peguam Negara yang punyai profesionalisme, dedikasi, disiplin, serta kecekapan dan integriti. Saya bingung memikirkan bagaimana Tommy, yang ramai tahu seorang yang merendah diri, mencintai undang-undang, keadilan dan kesaksamaan mempunyai pandangan semacam itu terhadap para penjawat awam di negara ini.
Tommy juga menulis satu bab tentang perkauman dan menggambarkan bahawa gejala perkauman hanya menjangkiti pemimpin-pemimpin Melayu. Tidak ada satu ayat pun melibatkan perkauman dari kaum lain, dan ini adalah kelemahan besar buku ini. Sememangnya tidak ada sesiapa pun harus menjulang perkauman. Sebaliknya, kita harus mengecam dan melawan perkauman.
Tanggapan Tommy itu tidak menyumbang pada wacana terkait perkauman di Malaysia, yang sememangnya telah menjadi budaya bertahun-tahun lamanya kesan dari kebijakan pemerintan. Kita sebaliknya mesti menganalisa secara kritikal isu tersebut, dan menonjolkan sikap yang benar-benar mahu memadamkan luka lama dan bina semula sebuah Malaysia yang bersatu padu dan saksama.
Saya juga kusut memikirkan bagaimana Tommy boleh memberikan komen terkait kes bunuh Samirah yang masih berjalan. Kes tersebut semestinya tidak punya relevan sama sekali dengan naratif yang cuba ditonjolkan dalam memoir itu, dan saya pasti pelajar undang-undang tahun pertama tahu bahawa pernyataan itu adalah bersifat subjudis dan akan memberi kesan pada proses di mahkamah.
Sekali lagi, mengapa Tommy yang punyai pengalaman yang cukup luas dalam undang-undang boleh membuat kenyataan sebegitu rupa yang nanti akan kembali menghantuinya di kemudian hari?
Saya percaya saya harus berhenti sekarang dari terus menulis. Dan memetik Robert Frost, “aku masih punyai jarak yang mesti ditempuhi sebelum tidur”. Tommy kini telah disaman oleh pelbagai pihak serta berpuluh laporan polis dibuat terhadapnya. Namun begitu, laporan bahawa Kementerian Dalam Negeri mengancam untuk mengharamkan buku tersebut ternyata membimbangkan.
Pada tahun 1644, John Milton menulis ‘Areopagitica’ ke Parlimen UK yang berhujah untuk menentang gejala pengharaman atas prinsip bahawa setiap mereka yang rasional mesti bertanggungjawab terhadap pegangan serta tindakannya, dan bangunkan masyarakat yang menghidupkan budaya perbahasan secara terbuka.
Meski saya merasakan saya punyai hak untuk mengkritik memoir Tommy, saya tetap tegas menentang segala bentuk pembulian atau pengharaman terhadap buku tersebut.
Saya berfikiran bahawa Tommy mesti dibenarkan untuk mempraktik kebebasan bersuara selaras dengan Perlembagaan serta tertakluk pada undang-undang yang memantau fitnah, serta yang berbaur hasutan. Dalam semangat yang sama juga saya menyatakan ketidaksetujuan dengan pandangan serta kenyataan Tommy.
Mendiamkan mana-mana suara adalah langkah kebelakang. Harus saya nyatakan di sini bahawa suara Tommy juga sama penting dalam usaha kita menghidup dan meraikan kemajmukan di negara ini di mana suara dari kaum lain juga mesti diangkat dan diraikan. Malangnya, ‘Justice in the Wilderness’ adalah buku yang sarat dengan stereotaip, dan kita harus menelaahnya dengan prinsip skeptisisme yang tinggi.
Kita juga tidak boleh mengesampingkan fakta bahawa buku ‘The Justice in the Wilderness’ adalah kisahnya, dan meski kita akan terus berdebat dan membantah kandungan buku tersebut, tetapi ia adalah haknya untuk menceritakan seperti mana yang dia mahukan.
Dan selalunya mereka yang terburu-buru untuk mendiamkan mana-mana suara sebaliknya hanya menambahkan minat masyarakat umum untuk mendengarnya. Oleh itu, sebaliknya marilah bersama kita hidupkan budaya kritikal dan wacana terbuka. Bagaimanapun, asas untuk beberapa wacana yang tertangguh yang sangat diperlukan di negara ini sedang menunggu kita untuk menerokanya secara kritikal.
ANWAR IBRAHIM
Ketua Pembangkang/Presiden PKR
7 Februari 2021.

4.1

11

votes
Article Rating
Kongsikan artikel ini


ADUHAI…MALANGNYA NASIB MUHYIDDIN ADA MENTERI MACAM RINA HARUN!!

Sejak dua tiga hari lepas telah viral beberapa keping gambar yang menampakkan penampilan terbaru Menteri Pembangunan Wanita, Keluarga dan Masyarakat, Rina Harun yang kelihatan jauh lebih kurus dan seolah-olah berwajah baru.
Berdasarkan gambar-gambar itu, ramai yang memuji penampilan beliau sekarang dengan menyifatkannya ternampak lebih menarik serta bergaya melebihi gaya artis Neelofa.
Pada mulanya, setelah melihat gambar-gambar tersebut, terdetik semacam ada keraguan dan rasa tidak percaya ia adalah penampilan terbaru Rina memandangkan jauh sangat bezanya dengan wajahnya yang dulu.
Dua tiga orang kawan lain pula mengatakan mungkin ianya adalah gambar edit memandangkan terlihat beliau sekarang hampir tidak sama langsung dengan wajah serta penampilannya yang dulu.
Bukan saja badannya kelihatan jauh lebih kurus, malah wajah, gaya pakaian, bersolek, tudung dan bentuk hidungnya pun sudah nampak lain.
Tetapi, setelah memeriksa laman Facebooknya dan portal rasmi Parlimen Malaysia serta mendapati gambar beliau di situ turut menampilkan wajahnya yang terbaru yang hampir sama dengan gambar-gambar yang tersebar di media sosial itu, maka sahlah Rina yang sekarang bukan lagi Rina yang dulu.
Kemudian daripada itu, bertebaran pula maklumat dan gambar lamanya ketika mengunjungi seorang pakar kesihatan serta kecantikan di sebuah hospital swasta.
Dengan itu, beliau diperkatakan atau dipercayai telah menjalani “bariatric surgery” iaitu pembedahan yang bertujuan mengurangkan berat badannya.
Dalam istilah harian, ia disebut sebagai potong usus perut iaitu menjadikan usus perut lebih pendek, sekaligus menyebabkan seseorang itu mudah kenyang walau hanya mengambil seketul cekodok setiap kali waktu makan.
Sekarang barulah difahami mengapa kelibatnya sudah lama tidak kelihatan, rupa-rupanya menghilangnya beliau selama ini adalah kerana menjalani pembedahan.
Persoalannya di sini, perlukah seorang menteri wanita menjalani pembedahan untuk menjadikan penampilannya lebih cantik bak seorang artis atau model?
Dalam hubungan ini, jangan kita lupa bahawa untuk kelihatan cantik, kurus dan menarik dengan menjalani pembedahan, selain bayaran melakukan pembedahan itu memerlukan modal, “kos menyelenggara” kecantikan agar sentiasa nampak segar juga adalah mahal.
Dengan badan sudah jadi slim, muka dan hidung ternampak lain daripada dulu, selain pakaian dan beg tangan baru diperlukan untuk kelihatan lebih sesuai dengan perubahan, alat-alat solek untuk merawat wajah juga tentunya akan bertambah.
Pastinya lebih ghairah untuk nampak kekal kelihatan cantik jika orang-orang sekeliling pula datang dengan pujian yang melimpah-limpah.
Selain itu, dengan usus telah jadi pendek dan tidak perlu makan banyak, pasti juga diperlukan pelbagai vitaman dan makanan tambahan yang mahal untuk memberi tenaga serta kesegaran.
Maknanya, selain banyak kos diperlukan, lebih banyak masa juga akan dihabiskan untuk merawat diri bagi mengekalkan kecantikan.
Maka, sebagai menteri, pemimpin sayap Bersatu dan Ahli Parlimen yang sentiasa sibuk daripada pagi hingga malam, bagaimanakah Rina akhirnya dapat menumpukan masa serta tenaganya terhadap tugas hakikinya membantu dan menjaga rakyat?
Tidakkah dengan mengubah penampilan itu akan menjadikannya selepas ini lebih sibuk terhadap diri sendiri berbanding menjaga rakyat?
Apakah pula nilai tambah sebagai menteri dan wakil rakyat dengan penampilan terbarunya sekarang ini?
Mampukah ia menjadikan rakyat lebih suka kepadanya dan lebih menyokong Bersatu serta Muhyiddin Yassin sebagai Perdana Menteri?
Andai kata beliau bertanding lagi di Titiwangsa dalam PRU15 akan datang, apakah dengan penampilan baru ini dapat menjamin kemenangannya dengan selesa?
Realitinya, sebagai pemimpin yang dinilai ialah khidmat kepada rakyat, bukannya penampilan seharian.
Rakyat akan menyukai dan terus menyokong seseorang itu jika khidmatnya kekal cemerlang, di samping sederhana dengan gaya yang asli serta bukan tiruan.
Tambahan lagi, dalam konteks Rina, dengan berbadan gempal pun beliau dapat jadi menteri, apa lagi yang mahu dikejarnya dengan mengubah penampilan, walhal yang jauh lebih penting ialah menjaga prestasi serta khidmatnya sebagai pemimpin, selain memastikan kesihatan terjaga dengan lebih banyak bersenam misalnya.
Bekas Menteri Besar Selangor, Dr. Khir Toyo pernah menjalani rawatan memutihkan wajah, tetapi akhirnya kecundang juga ditolak rakyat dan BN Selangor hilang kuasa sejak 2008 hingga sekarang.
Rosmah Mansor, isteri Najib Razak juga pernah dijadikan bualan dengan penampilan wajahnya yang dikaitkan dengan suntikan botox dan merosotnya sokongan rakyat terhadap bekas Perdana Menteri itu sehingga BN kecundang dalam PRU14 seringkali dihubungkaitkan dengan beliau sebagai salah satu sebab utamanya.
Namun, yang paling sedihnya, bandingkan rupa dan penampilan kedua-dua mereka sekarang berbanding dahulu.
Maka, dalam kes Muhyiddin yang juga sedang mengalami kemerosotan sokongan ketika ini sehingga melimpah ke dinding media sosial Presiden Jokowi di Indonesia, tidak mustahilkah penampilan Rina akan menjadi sebab tambahan kedudukannya lebih ditolak dalam PRU akan datang?
Aduhai…malangnya nasibmu Muhyiddin kiranya itu menjadi kenyataan!!
(Shahbudindotcom 10/02/2021)

4.2

12

votes
Article Rating
Kongsikan artikel ini


PKP WAJAR DITUKAR JADI PKPP – RAKYAT PERLU CARI WANG UNTUK HIDUP, BUKAN NAK CARI KOS POTONG USUS BAGI KURUS

Ketika ini hampir semua sektor ekonomi telah dibuka, walaupun PKP dan darurat masih berkuatkuasa.
Dalam pengumuman semalam, lebih banyak sektor ekonomi dibenarkan beroperasi temasuk kedai pakaian, aksesori, kedai peralatan sukan, kosmetik serta lain-lainnya dan paling menggembirakan tentunya kebenaran boleh makan di restoran.
Dengan itu, kehidupan rakyat kini boleh dikata sudah kembali seperti sediakala, kecuali rentas negeri dan daerah mahu lagi dilarang.
Larangan rentas negeri dan daerah ini menjadikan sekatan jalanraya masih ada di mana-mana dan sedikit-sebanyak menyebabkan kesesakan lalulintas.
Berbeza dengan PKP 1.0 pada Mac 2020 lalu, semua sektor ekonomi ketika itu ditutup dan tidak dibenarkan beroperasi walaupun kes Covid19 lebih rendah berbanding sekarang yang menjangkau antara 3000 hingga 5000 kes setiap hari.
Meski demikian, walau kes masih tinggi, sementara PKP dan darurat dikuatkuasakan, kelonggaran sektor ekonomi telah diberikan satu persatu.
Alasan yang diberikan ialah untuk memulihkan ekonomi dan agar ia tidak lumpuh sama sekali.
Dalam hal ini, sesuai dengan alasan untuk memulihkan ekonomi dan hampir semua sektornya pula telah dibuka, melaksanakan PKP sebenarnya relevan lagi.
Apalagi, mengetatkan PKP dengan melaksanakan darurat dalam waktu yang sama.
Apa yang berlaku sekarang bukan lagi PKP namanya, tetapi lebih sesuai dipanggil PKPP atau Perintah Kawalan Pergerakan Pemulihan.
Yang terburuk dan menjadi rungutan ramai dalam PKP sekarang ialah banyaknya sekatan jalanraya, terutama yang diadakan di tengah-tengah jalan sibuk dan sekatan yang diadakan di sempadan negeri-negeri untuk mengawal pergerakan rentas negeri.
Sekatan jalanraya ini bukan saja menimbulkab kesusahan kepada mereka yang banyak berurusan dalam perniagaan dan perlu pergi ke sana sini atas pelbagai urusan, bahkan turut membebankan anggota polis yang terpaksa berpanas terik dan berhujan dalam menjalankan tugas mereka.
Walau difahami pihak polis hanya menjalankan tugas, tetapi kadang-kadang kita turut simpati dan kasihan dengan mereka.
Oleh itu, jika PKP ditamatkan dan digantikan dengan PKPP, sekatan jalanraya tidak perlu lagi diadakan.
Sekaligus ini menjadikan perkembangan ekonomi boleh dilajukan dengan orangramai boleh ke mana-mana dengan lebih lancar, sesuai dengan pembukaan banyak sektor ekonomi yang telah dilakukan.
Turut penting, apabila PKPP dilaksanakan, selain tiada lagi sekatan jalanraya dan rentas negeri mula dibenarkan, ia juga mampu memulihkan sektor pelancangan dan perhotelan yang teruk terjejas apabila semua orang hanya dibenarkan duduk di daerah masing-masing saja.
Pokoknya, semua orang perlu wang dan makanan untuk terus hidup dan menukar PKP kepada PKPP adalah pendekatan paling sesuai untuk membolehkan usaha pencarian rezeki jadi meluas di ketika kerajaan begitu kedekut serta berkira dalam soal menolong rakyat berkaitan moratorium pinjaman bank dan pengeluaran KWSP.
Melaksanakan PKP, ditambah dengan darurat lagi yang menyebabkan usaha mencari rezeki banyak tersekat, sedangkan kerajaan kekal kedekut, dibimbangi lebih ramai mati bunuh diri atau tak makan berbanding kena Covid19.
Pihak polis pula, apabila PKP ditukar kepada PKPP, boleh menumpukan tugas dan perhatian mereka kepada aspek lain seperti pencegahan jenayah yang lebih penting untuk ditangani di waktu ramai orang hilang pekerjaan dan sukar mencari wang yang secara automatik menjadikan kadar jenayah akan meningkat.
Cuma, penguatkuasaan untuk memastikan pematuhan SOP bagi mengelak virus Covid19 mudah merebak adalah aspek yang harus sentiasa diberi perhatian di seluruh negara.
Kalau sudah menteri pun bebas ke luar negara, kemudian apabila pulang hanya perlu dikuarantin tiga hari saja berbanding 10 hari untuk rakyat biasa, maka apalah salahnya rakyat diberi lebih kebebasan bergerak ke sana sini untuk mencari rezeki dan sesekali dapat pulang ke kampung mengunjungi ibu bapa serta saudara mara?
Lagi pun, keinginan rakyat untuk bergerak hanya semata-mata untuk mencari wang bagi meneruskan kehidupan, bukannya untuk potong usus bagi kurus atau untuk bedah hidung bagi nampak cantik.
(Shahbudindotcom 10/02/2021)

4.8

10

votes
Article Rating
Kongsikan artikel ini